text:
बालानां कृते
जगदीश
प्रसाद मण्डल
बाल उपन्यास
नै धाड़ैए
१
मैट्रीक परीक्षासँ तीन मास पूब कोठरीमे बैस राधामोहन अपन
दिन-दुनियाँक सम्बन्धमे सोचैत रहए। ओना परीक्षाक तैयारी लेल बैस पढ़ैत रहए मुदा
किछु समए पछाति जखन पढैसँ मन उचटि गेलै तखन जिनगीक बात उठलै। परीक्षाक फारम भरला
पछाति स्कूल आएब-जाएब बन्न भऽ गेल छलै। रंग-रंगक विचार मनमे उठए लगलै मुदा बरखा
पानिक बुलबुला जकाँ विचार उठै आ फूटि जाइ। कोनो असथिर विचार ने मनमे उठै आ ने
अॅटकैत रहै। कोनो विचारकेँ ने ठीकसँ पकड़ि पबैत आ ने सोचि पबैत। किछु समए पछाति
असथिर कऽ अपन भूत-भविष्यपर नजरि अॅटका गौर करए लगल तँ तीन तरहक विचार अभरलै। ओ ई
जे अखन धरि साले-साल स्कूल परीक्षा स्कूलेमे होइतो रहल आ आगूओ बढ़ैत गेलै। मुदा आब
तँ से नै हएत। सरकारी देखा-रेखमे परीक्षो हएत आ रिजल्टो निकलत। जँ फेल करब तँ
दोहरा कऽ फेर अगिला साल परीक्षा दिअ पड़त आ जँ पास करब तँ आगू...? आगू तँ पढ़ि नै पएब। जँ पढ़ि नै पएब तखान की करब?
साधारण चारि बीघा जमीनबला परिवारक
राधामोहन। चारि बीघा माने अस्सी कट्ठा। अस्सी कट्ठा माने सोलह सए धूर। दुनियाँ
मानचित्रमे भिन्न-भिन्न देश आ भिन्न-भिन्न जमीनक महत। जँ जापानक बेस किमती तँ
साइबेरियाक से नै। मुदा मनुष्य तँ दुनूठाम अछिये आ रहबे करत। खैर जे होउ, ने जापानक चर्च भऽ रहल अछि आ ने साइबेरियाक। चर्च तँ मिथिलांचलक भऽ रहल
अछि तँए मिथिलांचलक जमीन देखए पड़त। सबहक जिनगियो सभ रंगक।
पेइतालीस बर्ख अबिते-अबिते राधामोहनक
पिता नन्दलाल पूर्ण रोगी बनि चुकल छला। तीन बर्ख पूर्व धड़िक जिनगी जखन नन्दलालक
मनमे आबनि तँ अपनो नै बिसवास होन्हि जे हमहूँ जोड़ा बरदबला किसान छलौं, आ मस्तीक किसानी जिनगी बितबै छलौं जइ साल सुभ्यस्त समए होइ छलै तइ साल
जेहने घरक कोठी भरैत छल तेहने पोखरिक महारपर नारक टाल लगबै छलौं। मुदा आब ओहन
दिन-दुनियाँ थोड़े देखब। अछैते खेते थोड़े हएत। करबो के करत, जखन केनिहारे नै तखन हएत केना। दुनियाँक माटि-पानि तँ सभ दिनसँ रहलै आ सभ
दिन रहत। मुदा जइ समए जेहेन मनुष्य रहत तइ समए दुनियाँक रंगो-रूप तँ ओहने रहत
किने।
जाधरि नन्दलालक शरीरमे रोगक आगमन नै भेल
छलनि तइसँ पूर्व दुनू परानी अपन खेत-पथारमे, कहियो गरदामे तँ कहियो
थालमे लेटाइत रहैत छला। काजक एहेन सूत्र बनल छलनि जे आगू-पाछू सोचै-विचारैक बात
मनमे उठबे ने करनि। ओना साले-साल ब्रह्मस्थानक भागवतमे कातिक मास सुनैत छला जे
जिनगी क्षणभंगुर छी, तँए समैकेँ बिना गमौने समर्पित भऽ किछु
कऽ ली, मुदा से भागवते धरि मन रहैत छलनि। भरि पेट भोजन
भेटिये जाइत छलनि तँए ने घटवी बाट मनमे उठैत छलनि आ ने दुआर-दरबज्जा भरल देखैत
छलाह जइसँ बढ़ती बात उठैत छलनि। भागवतोकेँ धार्मस्थानक धर्मक बात बूझि घर्मस्थानमे
सुनि लइत छलाह। गामपर अबिते घरक चक्कीमे जुइट जाइत छला। अपन खेत, अपने केनिहार तँए अपना मनोनुकूल खेती-गिरहस्ती करैत छला। जइ वस्तुक जते
जरुरति अछि, पहिने ओते पुरा लेब तखने ने अनका दिस तकबै। जँ
से नै ताकब तँ आँखिक खच्चरपन्नीसँ अनके सभ किछु देखैत रहब आ अपन देखबे ने करब।
नन्दलालक विशाल रूप जहिना बुधनी देखैत
तहिना बुधनीक विशाल रूप नन्दलाल देखैत। कोठरीक राधा-रानीक जिनगी नै विशाल दुनियाँक
मंचपर नट-नटी बनि दुनू-परानी कखनो खेतक गोला कोदारिसँ फोड़ैत, तँ कखनो संग मिलि धान रोपैत। कखनो माल-जालक थइर-गोबर करैत, तँ कखनो इच्छानुसार खाइ-पीऐक ओरियान करैत। जिनगीक लीला तँए लजाइ-धकाइक
प्रश्ने नै।
तीन सालक बीच नन्दलाल तेना-रोगा गेला जे
मन मानि लेलकनि जे आब नै जीब। चल-चलौक बाटपर आबि गेलौं। मुदा एते दिन तँ अही
समाजमे समाज बनि जिनगी गुदस केलौं, नै किछु अनकर केलिऐ,
तँ केकरो भारो तँ नै बनलिऐ। मेहक बड़द
जकाँ किसानक संग खेत-पथारमे बहबे केलिऐ। तइ बीच ठेहुनक गीरह कचकि उठलनि। कचकि एतेक
जोरसँ गेलनि जे बूझि पड़लनि सौंसे देहक शाक्तिकेँ छिन्न-भिन्न कऽ देत। मुदा ई तँ
भेल देहक रोग, मनकेँ तइसँ कोन मतलब। ओकर तँ अपन सभ किछु छै।
मुदा शरीरक दर्दक पीड़ाक कष्ट तँ प्रभावित कइये देने रहै। पीड़ाएल मन, शरीरक बेथा देखि हाँइ-हाँइ अपन बोरिया-विस्तर समेटैत बुद-बुदाएल- “जखन दुनियाँ छोड़िये रहल छी तखन किअए ने अंतिम बात कहिये दिऐ जे, भाय जे केलियह से खेलियह, किछु जमा तँ रहल नै जे
देने जेबह। एकरा गल्ती बूझि छोड़ि दाए आकि जवाबदेही बूझि दोरिका छाप दऽ दाए।”
नन्दलाल ऐठाम पंडाक बगे बनौने एक गोटे
एला। बम्बैया सम्पन्न मंचक कलाकार जकाँ बनल-ठनल चेहरा रहनि। नन्दलालक दरबज्जापर
अबिते कामरूप कामाख्याक शंख फूकि घरवारीकेँ सूचना देलखिन।
दरबज्जापर आएल अभ्यागतक आगमन बूझि बाड़ीसँ नन्दलाल आ आंगनसँ
बुधनी पंडाजीक आगूमे उपस्थित भेला। देव रूप देखि नन्दलाल ओसारक चौकीकेँ देह परक
तौनीसँ झाड़ि-झूड़ि बैसैक आग्रह केलखिन। दरबज्जापर आएल अभ्यागतक सेवा करब किसानी
संस्कारक मुख्य अंग अदौसँ रहल अछि।
बैसिते पंडाजी जोगी-फकीर जकाँ अपने बड़बड़ाए लगलाह- “ऐ
जमीनक भाग कहै छै जे साक्षात लछमीक बास छी, जे दोबर-चारिबर
गतिये परिवार आगू मुहेँ बढ़त, मुदा?”
लछमीक बास सुनि दुनू परानी नन्दलालक मनमे खुशीक ज्वार
उठलनि। मुदा एकभग्गू बोल पंडाजीक रहनि। ओ ई जे जते प्रशंसा बुधनीक केने रहथिन तते
नन्दलालक नै। जइसँ नन्दलालक मनमे किछु अनोन-विसनोन जरूर भेलनि, मुदा पत्नियोँ तँ आन नहियेँ छथि, विचारकेँ दबलनि।
पंडाजी हाथक रेखा देखबाक विचार व्यक्त केलनि। हाथक रेखा सुनि दुनू परानी अपन-अपन
हाथ आगू बढ़ौलनि। चलाक खेलाड़ी जकाँ, जे पहिने दोसरकेँ
खेलबैत पछाति सवारी कसैत तहिना पंडाजी सेहो केलनि। हाथ देखबैसँ पहिने बुधनीक मनमे
उठलनि जे जौं पतिक अछैत मृत्यु भऽ जाइत तँ ओ पत्नी...? मुदा
परोछ भेने...? पत्नीक मन पतिपर एकाग्र भऽ गेलनि। शुभ समाचार
सुनै लेल बुधनी विहुँसैत पंडाजीक आगू हाथ पसारि कहलखिन-
“ई हमर पति छथि, जाबे जीबै छथि ताबे हमहूँ
जीबै छी, तँए जौं केतौ कोनो गड़बड़ होइ से कहि दिअ। समए अछैत
ओकर प्रतिकार करब।”
बुधनीक बात सुनि पंडाजीक मन चपचपा गेलनि। गोटी सुतरैत देखि, चौकीक निच्चा लटकल पएरकेँ समेटि पल्था मारि ऊपर बैसला। बुधनीक हाथ देखि
खुजल आँखि बन्न करैत ठोर पटपटबैत पंडाजी बुदबुदेला। फेर आँखि खोलि चारू दिशा दिस
देखि ऊपर तकलनि। जेना कियो किछु बजैक उत्साहित केलकनि। बजला-
“परिवारक पछुलका गति तँ नीक छल मुदा बीचमे ग्रहक आगमनसँ गड़बड़ा
गेल अछि। ओना अखन धरि तेहेन गड़बड़ नै भेल अछि, जे बूझि पड़त
मुदा आगू जखन जुआ जाएत तखन बुझबै कि देखबो करबै। ओना ऐ घरक साक्षात लछमी अहीं छिऐ,
जइपर अखनो घर ठाढ़ अछि, मुद...?”
आगूमे बैसल नन्दलालक मनमे उठैत जे परिवारक गार्जन हम छी, जौं हमर हस्त-रेखा नीक रहत तँ अनकर अधलो भेने कि हेतै। फेर लगले विचार
बदलए लगलनि जे पत्नियोँ तँ अर्द्धांगिनियेँ होइत छथि तँए हुनको छोड़ब नीक नहियेँ
हएत। पत्नीकेँ कहलखिन-
“पहिने पंडाजी केँ चाह पिअबिअनु। पछाति सभ गप हेतै।”
पतिक बात सुनि बुधनी चाह बनबए गेली। तइ बीच पंडाजी
नन्दलालकेँ पुछलखिन-
“ऐ गाममे देवस्थान कते अछि?”
पंडाजीक प्रश्न नन्दलाल नीक जकाँ नै बूझि सकला। दोहरबैत
पुछलखिन-
“की देवस्थान?”
नन्दलालकेँ अनाड़ी बूझि पंडाजी बजला-
“ब्रह्मस्थान तँ हेबे करत। तेकर बादो महावीरजी, शिवजी, धर्मराज इत्यादि-इत्यादि आरो कते स्थान हएत
किने?”
नन्दलाल- “हँ, से तँ
अछिये। तीनटा महादेव मंदिर अछि, दूटा महावीरजी स्थान अछि,
एकटा धर्मराज, एकटा सलहेस, एकटा ठकुरवाड़ी सेहो अछि।”
तही बीच बुधनी चाह नेने आबि पंडाजीकेँ आ नन्दलालोकेँ देलखिन
एक घोंट चाह पीविते पंडाजी बजला-
“चाह तँ चाहे अछि। बड़ सुन्नर चाह पिएलौं।”
चाह पीब हाथ धोय पंडाजी नन्दलालक दहिना हाथ देखि बजलाह-
“अहाँकेँ तीनटा बिआह आ सातटा सन्तान लिखैए। काएम बिआह छी?”
तीनटा बिआह सुनि बुधनीक मनमे जलनि उठलनि। मुदा किछु बजली नै।
नन्दलाल कहलखिन-
पहिल जे बिआह भेल सएह छी। सन्तानो एकेटा बेटा अछि।”
पाशा पलटैत देखि पंडाजी पुनः हाथक रेखापर अपन आंगुर दैत
बजलाह-
“ई रेखा ऐठामसँ आबि, एकरा काटि देलक। जइसँ
दूटा पत्नियोँ कटि गेल आ छहटा सन्तानो।”
पुनः नन्दलालक हाथ छोड़ि बुधनीक हाथ देखए लगलाह। बुधनीक
हाथक रेखा देखैत बजला-
“पति सुख अहाँकेँ पूर भऽ रहल अछि। किछु दिन आरो अछि। मुदा....?”
पंडाजीक बात सुनि नन्दलालक मनमे उठलनि, भरिसक ई मौगियाहा पंडा छी। मुदा, खएर अखन तँ
दरबज्जापर छथि किछु बाजब उचित नै हएत।
पंडाजी आगू बजला-
“अहाँ पतिकेँ शनिक ग्रहक आगमन भऽ गेल छन्हि, जे अहूँक रेखा इशारा करैए।”
बुधनीक हाथ छोड़ि पुनः नन्दलालक हाथ देखैत बजला-
“अहाँकेँ शनिक ग्रहक आगमन भऽ गेल अछि। अखन तँ शुरूआतीक अवस्थामे
अछि तँए किछु नै बूझि पड़ैए मुदा तीन मास बीतैत-बीतैत उपद्रव शुरू हएत।”
पतिक ग्रह सुनि बुधनी ओहिना तड़पली जहिना कोनो औरत अपन
निर्दोष पतिकेँ सिपाही हाथे जहल जाइत देखैए। तरसैत-तलपैत बुधनी पंडाजीकेँ कहलखिन-
“अपने साक्षात देवता छिऐ। जे चाहबै से हेतै। कोनो धड़ानी हिनका
ग्रहसँ छुटकारा करा दिअनु।”
गोटी लाल होइत देखि पंडाजी बजला-
“केहेन-केहेन राहू-केतुकेँ तँ जिनगीमे भगा चुकल छी आ ई कोन
माल-मे-माल अछि। एकरा तँ छन-पलकमे कतए-सँ-कतए दऽ आएब तेकर ठीक नै।”
पंडाजीक बात सुनि दुनू परानी बुधनी-नन्दलालकेँ जान-मे-जान
आएल। बुधनी बाजलि-
“खर्च-बर्चक चिन्ता नै, मुदा काज पक्का
होय।”
घूसक मोट रकम देखि जहिना घूसखोरक मन चपचपा जाइत तहिना पंडा
जीक भेलनि। बजला-
“देखियौ, ऐ काजक लेल अनुष्ठान करए पड़ै
छैक तँए सभठाम करब आकि कराएब संभव नै अछि।”
बुधनी- “तखन?”
पंडाजी- “तइले चिन्ता किअए करै छी। हाकिमक दसखत
जेहने आँफिसमे तेहने डेरापर। तखन तँ आँफिसमे अनचोकमे आबि कियो देखि ने लिअए तेकर
कनी..., जे डेरामे नै होइत अछि।”
नन्दलाल- “नै बुझलौं अहाँक बात पंडाजी।”
कबुला छागर जकाँ नन्दलालक मन कॅपैत। तँए आँखिक सोझमे अपन
अनुष्ठान देखए चाहैत।
पंडाजी- “देखियौ, हिमालयसँ
लऽ कऽ समुद्र धरिक वस्तुक जरूरति अनुष्ठानमे पड़ै छै। ओते लऽ कऽ चलब संभव अछि?
ऐठाम सभ वस्तु उपलब्ध नै हएत। अहाँ सन-सन कते भक्त ने छथि। हमरा लिए
तँ सभ बराबरि।”
नन्दलाल- “तखन?”
पंडाजी- “विधिवत सभ खर्चक मूल्य दऽ दिऔ। जहिना
अनन्त पावनि माने अनन्तक पूजामे एक गोटे पूजा करै छथि आ टोल-पड़ोसक लोक अपन-अपन
अनन्द-फनन्दक पूजा करा लइ छथि, तँए कि ओ अशुद्ध भेल। अशुद्ध
तँ होइत अछि फनन्द जेकर गीरह-बनहनक गिनती कम होइ छै।”
हिमालयसँ लऽ कऽ समुद्र धरिक बात सुनि बुधनीक मन चकभौर काटए
लगलनि। बाप रे, कतए हिमालय अछि आ कतए समुद्र। तइसँ नीक जे जे कहता सएह करब
असान हएत। देववाणी कोनो कि नूनछड़ाह होइ छै, उनटा होउ कि
सुनटा, कहुना हेतै तैयो तँ मधुरे-मधुर हेतै किने। बाजलि-
“केना कि खर्च-बर्च पड़त?”
पंडाजी- “खर्च-बर्च कि हाथी-घोड़ाक पड़त,
तखन तँ अनुष्ठाने छी कनियोँ-कनियोँ कऽ करब तैयो तँ...।”
कनियोँ-कनियोँ सुनि बुधनी बाजलि-
“नै पान तँ पानक डंटियोसँ काज चला लिअ।”
पंडाजी आ बुधनी दुनू गोरेक बात सुनि नन्दलाल परीक्षा लेल
कबुलाक छागड़ जकाँ थर-थर कॅपैत। मुदा एक दिस जिनगी तँ दोसर दिस मृत्यु सेहो देखैत।
ग्रह-नक्षत्रक किरदानीकेँ कि मनुख रोकि सकैए, फेर मनमे उठैत जे,
जे मनुष्य माटियोकेँ देवता बना सकैए ओ तँ किछु कऽ सकैए। मुदा दुनू
गोटेक अनुकूल विचार सुनि चुपे रहला।
हुन्डे अनुष्ठानक खर्ख लऽ पंडाजी सगुनियाँ डेग दैत विदा
भेला। मनमे ईहो बात उठैत जे जौं चारियो-पाँच एहेन सुतरल तँ साल-माल लगिये जाएत।
मुदा जे होउ, यात्रा नीक रहल।
तीन मास बीत गेल। ने पंडाजी अपन परीक्षाक
रिजल्ट बुझए घुमि कऽ एला आ ने दुनू परानी नन्दलालकेँ मनमे कोनो तरहक आशंका भेलनि
जे पंडाजी कि केलनि कि नै। तीन मासक पछाति जइ दिन शनिक ग्रहक आगमनक नाओं कहने रहनि
ओ दिन नन्दलालकेँ मने रहनि। साओनक पूर्णिमाक दिन। पूर्णिमा
मन पड़िते महिनाक हिसाब जोड़लनि तँ जोड़ा गेलनि जे आइये पूर्णिमा छी। हौआइत हाथकेँ
कुड़ियबैत मनमे उठिते, पोखरिक माछ सदृश मनमे चाल देलकनि। ओह,
भरिसक हाथ हौआएब शुरू भऽ गेल। बामा हाथक हौआएब छोड़ि दहिना हाथसँ
तरबा कुरिऔलनि तँ सुआस पड़लनि। ओह, जाबे ग्रहक आगमन नै भेल,
ताबे पएर-हाथक कुड़िऔनी किअए मंगैए। पत्नीकेँ कहलखिन-
“राधामोहनक माए, भरिसक ग्रहक आगमन भऽ गेल।”
ग्रहक आगमन सुनि बुधनीक मनमे उठलनि जे बहुत रोगी ओहनो होइए
जे रोगकेँ देहमे रखनौं रहैए आ दवाइयो खाइत रहैए। काजो करिते रहैए। मुदा रोगीकेँ
ओछाइन धड़ा आराम देब सेहो तँ होइए। तहूमे सर्दी-बोखार नै छी जे नूनपनियाँ पीब लेब
आ भानसो-भात करब। देवलोकक ग्रहक आगमन छी, ऐ श्रेणीक रोग...,
कहुना भेल तँ राजे रोग भेल किने।
नन्दलाल बाजला-
“हाथो हौआइए आ पएरो, तखन चलब केना आ काज
केना करब। दुनू दिससँ तँ रोग आबिये गेल अछि।”
बजिते बुधनीक मनमे उठलनि, पथ-परहेज कि सभ
करए पड़त। सर्दी-बोखारक तँ बुझल अछि जे पोड़ो साग नै खाएत मुदा एहेन रोगसँ तँ
पहिले-पहिल भेँट भेल। खौंझाइत बड़बड़ेली-
“जे भगवान सभकेँ बुधि देलखिन ओ एक-रंग कऽ कऽ किअए ने देलखिन जे
रोगमे पड़ल छी आ पथ-परहेज बुझले ने अछि। एहेन रोगीसँ कि लोक हाथ धोइ लिअ।”
“हाथ धोइ लिअ।”
मुँहसँ निकलिते चमकैत शीशा जकाँ मन चनकि उठलनि। जौं रोगीसँ
हाथ धोइ लेब तँ माथक सिनूरक की हएत। असोथकित जकाँ बुधनी थकमका गेली। जइ जिनगीकेँ
खेल बुझै छी ओ खेल नै छी जौं खेल रहैत तँ अमेरिकासँ कते ऊपर रहितौं।
ओछाइन पकड़िते नन्दलाल रोगाए लगलाह। श्रम
नै केने अरुचि, पड़ल रहने देहक अकड़नसँ जोड़-जोड़क दर्द बढ़ैत-बढ़ैत छह मास
पुरैत-पुरैत नन्दलाल भिनसुरका नटुआ जकाँ मोटरी माथपर नेने चल-चलाउ बनि गेला।
असगरे बुधनी काजमे तेना ओझरा गेली जे काजे मानव काजे दानव
बनि गेली। काज तते छिड़िया गेलनि जे जहिना उड़ैत फनिगाकेँ गिरगिट पकड़ै छै तहिना
भऽ गेलनि। काजे काजकेँ खेबो करैत आ गीरबो करैत। साँझू पहर जखन काजसँ निचेन भऽ पएर
मोड़थि आ भरि दिनक काजक हिसाब मनमे अबनि तँ मानि लथि जे सभटा कर्मक खेल छी। कियो
खेल खेलि खेलाड़ी बनि जाइत तँ कियो खेल बनि खेलाएल जाइत। डाॅक्टर ऐठाम जखन पतिकेँ
लऽ जाइ छियनि तँ सभ रोगक जड़ि भरि दिन पड़ल रहब छन्हि। जइसँ सौंसे देहक जोड़ पकड़ि
लेलकनि। फेर जिनगी ठाढ़ हेतनि एकर कोन भरोस। तखन तँ माइयो-बापक लिलसा पूरा कइये
देलियनि जे एकक नाति दोसराक पोता बना ठाढ़ कइये देलियनि, कि पतिधर्ममे कमी रहल? जौं नै तँ पति-विहिन नारीकेँ
समाज किअए कलंकित केने छथि।
पतिपर सँ बुधनीक नजरि उतरि बेटा-राधामोहनपर एलनि। लोकक
धिया-पुता शहर-बजारमे जा रहबो करैए, सिनेमो देखैए आ पढ़बो
करैए। से गरदनिकट्टी हमरा सेने सेहो भेलै। मुदा हमहीं कि करबै जइ घरमे एकटा
विद्यार्थी आ एकटा रोगी रहत ओइ परिवारक गाड़ी खिंचब महिला लेल सचमुच चुनौती अछि।
किस्सा-पिहानी ढेरो कहै छिऐ, मुदा पतिव्रता परिवारक लेल
केहेन समर्पित छलथि, ऐ दिस सेहो देखक चाही। ई नै जे टीक एक
बोझ रखनै छी आ पनरह-पनरह दिनक बिनु धुअल पेन्ट पहिर प्रवचन करै छी।
राधामोहनपर नजरि पड़िते वेचारी विस्मित
भऽ गेली। भगवान सभटा विपति ओही छौड़ाकेँ देलखिन। मुदा ओकरा तँ कहुना कऽ गोठ-गो धरि
बनेलौं अछि। आब कि ओ धीरग-पुतगर नै भेल। जँ धीगर-पुतगर भेल ओकरा बुते घर चलाओल नै
हेतै। बुधनीक मनमे सवुर भेलनि। भगवान पति हरने जा रहल छथि मुदा जुआन बेटा तँ सोझमे
अछिये। फेर मन उनटि राधामोहनपर एलनि, जेतबो सुख माए-बापक घर
केलिऐ तेतबो उमेर तक हम कहाँ दऽ सकलिऐ। ओही वेचाराकेँ धन्यवाद दी जे
खेने-बिनु-खेने पढ़बो करैए आ संग-साथ दऽ काजो करैए। संग साथ मनमे उठिते बुधनी
विह्वल भऽ गेली। संगे-साथ ने सभ किछु छी। मनुख तँ अबैत-जाइत रहत मुदा परिवार जे
संग-साथ अछि वएह ने जिनगी छी।
२
देखले दिनमे नन्दलालक परिवार कतए-सँ-कतए पाछू ससरि गेल, यएह छी जिनगी। समए आगू मुहेँ ससरैत आ जिनगी पाछू मुहेँ, तखन समए संग केना चलब। समाजक बीच नन्दलाल परिवारक चर्च अहू रूपमे होइत।
प्रश्न उठैत जे समाजक कते लोकक बीच एहेन विचार उठैए। परीक्षामे एक शब्दक भूलसँ
प्रश्नोत्तर गलत भऽ जाइत जेकर परिणाम होइत असफल। मुदा ओहए एक शब्द भेटने
परीक्षार्थी सफलो तँ होइते अछि। की तहिना जिनगियोक शूत्र शब्द अछि।
ओना समाज तँ समाज छी, अथाह समुद्र कहियौ आकि सघन बोन। कियो नून घोड़ि नून-पनियाँ बना रोग भगबैत
अछि तँ कियो नूनाएल पानिकेँ नूनगरी हटा स्वच्छ बना पीबा जोग बनबैए। कियो
दुर्गंधकेँ सुगंधक आड़ि दऽ लक्ष्मणा रेखा खींचि जीवन-यात्रा करैए। तँ कियो नरकोमे
ढाही मारि-मारि आरो गर्त दिस बढ़ैत अछि।
समाजमे एहनो कम लोक बजनिहार नै जे बुधनीक दशा-दशा देखि
चाबस्सीयो दैत आ हँसबो करैत। मुदा केहेन चाबस्सी आ केहेन हँसी। खुशीसँ जौं हँसी
अबैत तँ केकरो दीन-दशापर किअए अबैत। मुदा तइ संग समाजमे एहनो कहनिहार तँ अछिये जे
कहैत अछि जे धन्यवाद ओही वेचारीकेँ दियनि जे एक संग पतिसँ पुत्र धरिक सेवा अपना
बाँहु-बलसँ कऽ रहल छथि। एक परिवारक खेती-पथारीसँ लऽ कऽ पढ़ाइ-लिखाइ, बर-बेमारीक सामना असगरे करैत, कि हुनका जिनगीक चक्की
उनटौनिहार नै कहबनि। जे मिथिलांचलक गौरव-गाथाक इतिहास रहल अछि। मुदा तइ संग ईहो कम
दुर्भाग्यक बात नै जे जिनगीकेँ सामाजिक जालमे ओझरा अपन करम-भागकेँ दोषी बनबैत।
एहनो कहनिहारक कमी नै जे कहैत पीसलक मड़ुआ तँ उठओत गहुमक चिक्कस। प्रश्न उठैत जे
बुधनीक कि दोख जे एहेन शब्दसँ वेचारीकेँ दागल जाइत? मुदा
एहनो शब्द तँ ओही समाजमे फड़ैत-फुलाइत अछि जे कहैत वेचारी बुधनीक अखन उमेरे कते
भेल अछि। अधोसँ कम जिनगी टपल हएत, बेसी वाॅकिये हेतै। ई
केहेन निसाफ भगवानक भेलनि जे सौंसे जिनगी नै दऽ अधोसँ कमेपर अधसुखू बना देलखिन।
पति-पत्नीक बीच जे रहैए तेकर तँ ओ गति छैक जेकरा मनुखक श्रेणीसँ निच्चा बूझल जाइत
छै आ जेकरा नै छैक ओकर गति की हएत? कियो रााँड़ कहि राँड़िन
बनाओत तँ कियो यात्राक भदवा कहि दुतकारत। ओना एहेन गति अखन धरि बुधनीकेँ नै भेल
छलनि, कारण जे रोगाएलो छलनि तँ पति जीवैत छलनि। भलहिं
परिवारक गाड़ीक जुआ असगरे किअए ने खिंचैत होथि। मुदा जहिना समाजक बीच, मकानक इटा जकाँ एक-एक परिवारक ऊपर समाजक भारो रहैत आ जीवैक आजादियो रहैत
तहिना परिवारक बीच एक-एक व्यक्तिक सेहो होइत अछि। शरीर अलग-अलग रहनौं, पानिक बीच जेहेन सम्बन्ध रहैत, से तँ रहिते अछि।
मुदा बुधनी तँ जालमे ओझराएल छथि। दस बजे जे बेटा स्कूल जाइत छन्हि ओ चारि-पाँच बजे
अपराहनमे घूमि कऽ घरपर अबैत छन्हि, तइ बीच रोगाएल पतिकेँ
छोड़ि बुधनीकेँ कतौ बाहर जाएब उचित हएत? मुदा बाधो-बोन नै
जाएत से हेतै? तँए कि बुधनीक विचारक सागर सूखि गेलै जे
एक-बोल पतिसँ नै बाजि पाबए। जँ एक दिस गाछक डारि टूटि रहल अछि तँ दोसर दिस राधामोहन सन, अनपढ़ पतिक जगह पढ़ल-लिखल बेटा तँ भेटिये रहल छै। उत्साहमे मिसियो
भरि कमी बुधनीमे नै आएल छलनि, जहाँ धरि काजक सफलता (दिनक
काज) पछाति जे मन खुशिआइन तँ अनेरे बमकए लगनि। सौंसे गामक लोक बताह भऽ गेल,
बाप बेटाकेँ दोखी बना भरि दिन गरियबैत रहैए तँ बेटा बापकेँ गरियबैत
रहैए, साला बुढ़ाढ़ीमे घी ढारी करैए। सासु-पुतोहुकेँ दोख दैत
जे अवढंगहीं घर आएल, तँ पुतोहु बापकेँ गरियबैत जे कोन
नटिनियाँ घरमे बोड़ि देलक। मुदा अनेरे अनकर गाछी देखने कि फेदा कियो तेतरिक बोन
लगौने अछि तँ कियो बगुरक, केकरो गाछीमे तुइन फुलाइ छै तँ
केकरोमे आम। अनेरे भरि दुनियाँ बौआइक कोन काज अछि। अपन धंधाक दुखक भागी ने छी आकि
अनेरो हमर माए मरल तँ अहाँ बुझबो ने केलिऐ आ अहाँक माए मरत तेकर जिगेसा करब हमर
दायित्व बनल। मन ठमकि गेलनि।
जिनगीक दशा-दिशा देखि बुधनी ठकुआ गेली।
जहिना धारक वेगमे कियो भॅसि जान गमबैत, तँ कियो गाछपर सँ खसि
जान गमबैत, कियो घरमे लगल आगि मिझबैमे जान गमबैत तँ कियो
ओछाइनपर पड़ल इछानिक गंध बीच जान गमबैत, तँ कियो कन्हापर
घैलिक भार उठा फुलवारी पटबैत जान गमबैत तँ कि सभ एक्के भेल। एक नै भेनौं एक्के भेल?
केना भेल? लत्ती जकाँ लतरल अछि सभ किछु समाजमे
मुदा जहिना लत्तीक गिरहपर फूलो फुलाइ छै आ फड़ो फड़ै छै, जे
ओइ लत्तीक फूल फल भेल। तहिना हर मनुष्यकेँ अपन-अपन जिनगीक समस्या ताधरि उठैत रहत
जाधरि जिनगी जीबै छी। एहेन स्थितिमे कि हएत, ओ हएत जिनगीक हर
समस्याकेँ अपन तालाक कुंजी बना खोली। रहल बात जे सभ जौं सएह करत तँ मनुखक समाज
केना बनत। समाज बनैक अपन सूत्र अछि जइसँ बनैत अछि। ऐठाम प्रश्न व्यक्तिगत अछि,
सभकेँ अपन-अपन बुधि-विवेक छन्हि, कि नीक कि
अधलाक विचार तँ अपने करए पड़तनि। वएह भेला पछाति स्वतंत्र जिनगीक रस भेटैत अछि।
बेटा राधामोहनपर नजरि गड़ा बुधनी देखए
लगली। वेचाराकेँ गरदनिकट्टी करै छिऐ। अनका-अनका देखै छिऐ बड़का-बड़का शहर-बजारक
स्कूलमे बेटाकेँ पढ़बैए आ...? मुदा हमरा सन लोककेँ संभव अछि।
जइठामक शिक्षा गलत दिशा पकड़ि झकझोड़ि रहल अछि तइठाम कि कएल जाए, ई तँ नान्हिटा प्रश्न नै अछि। मुदा ओही वेचाराकेँ धन्यवाद दिऐ जे
खेने-बिनु-खेने स्कूल नै छोड़ैए। बेटाक धर्म-कर्म देखि बुधनीक मन तड़पल। आब छौड़ा
गोठ-गो भऽ गेल। भगवान एत्ते रच्छ रखलनि जे आब जे अपनो (पति) मरबो करता तँ एकटा
खुट्टा देने जेता। मुदा जइ वेचाराकेँ बच्चेमे माए-बाप छोड़ि दैत, भगवान ओइ बच्चाकेँ केना ठाढ़ करै छथिन। सभ कि ठाढ़े भऽ जाइए। किछु ठाढ़ो
होइए आ किछु नहियोँ होइए। आगू आब राधामोहनकेँ नै पढ़ा पएब। तखन तँ जौं अपने अपन
पढ़ैक भार उठा लिअए तँ रोकबो नै करबै। यएह ने जे नै पढ़त तँ काजमे मददि करत,
पढ़त तँ से नै हएत। नै हएत तँ नै हएत, जँए एते
दुख कटै छी तँ किछु दिन आरो काटब।
मेघक तरेगन जहिना अपन-अपन जगहसँ टक लगौने
देखैत रहैए तहिना राधामोहन जिनगीक बाट दिस देखए चाहैत मुदा बेँतक बोन जकाँ
तते-ओझरी लगल देखैत जे अन्हार छोड़ि इजोत भेटबे ने करै। मुदा मूल प्रश्न तँ मनमे
उठिये जाय। तीन मास पछाति परीक्षा हएत, तेकर पछाति? कि आजुक जे शिक्षा-पद्धति बनि रहल अछि तइमे आगू बढ़ि पएब। स्कूल लगमे अछि,
गामेपर सँ जाइ-अबै छी। मुदा घरसँ बाहर भऽ शहर-बजारक खर्च जुटा पएब।
जौं से नै तँ मैट्रिक पासकेँ के पुछै छै, आँफिसो आ करखन्नोक
चौकीदारी बी.ए, एम.ए. करै छै। काँच मन राधामोहनक पिघलए लगलै।
बाप-माएक दशा देखि मन बेकाबू भऽ गेलै। तीन मास जइ आशा (परीक्षाक आशा) मे बैसल रहब
से अनेरे। जते पढ़ने छी ततबेकेँ ने घोकैत रहब। किछु करक चाही। मुदा कतए करक चाही?
शहर-बजार जा नोकरी करी आकि परिवारक संग गाममे किछु करी। जौं
शहर-बजार जाएब तँ माता-पिताकेँ के देखिनिहार हएत। सभकेँ अपने अछि। तखन? तखन तँ दुइयेटा उपाइ अछि जे या तँ परिवारकेँ सुधारि माने परिवारक काजकेँ
सुधारि कऽ चली आकि परिवारकेँ तोड़ि कऽ। विचारमे राधामोहनकेँ डुमल देखि बुधनी बजली-
“बौआ, अखैन खुट्टा बनि ठाढ़ छिअह, तूँ चिन्ता किअए करै छह?”
आशु-तोष दैत बुधनी राधामोहनकेँ कहलनि। मुदा मनमे अपन खुशी ई
रहनि जे जौं पति मरिये जेताह तैयो एकटा खुट्टा तँ गारनहि जेता। मुदा मनमे ईहो उठैत
जे किछु अछि तैयो पुरुख कहुना पुरुखे भेल, मौगी कहुना मौगिये भेल।
मुदा तेसरो तँ होइते अछि जे पुरुखो मैगियाह होइए आ मौगियो पुरुखाह। हँ से तँ होइते
अछि।
माइयक बोल-भरोससँ राधामोहनक मनमे किछु
आशा जरूर जगल मुदा जतेक जरूरति छल तते नै जगल। ठमकैत मनमे उठलै, गामेमे देखै छी जे पनरह-सोलह बर्खबला सभकेँ केरा-पौंच जकाँ पौंच निकलै
निकलए लगै छै। तखन हमहीं कि जुआन नै भेलौं। मनुख बाँस थोड़े छी जे समाइये पाबि
कोंपर देत। माए-बापक सेवा बेटा-बेटीक पुनीत कर्तव्य छी। पुनीते काज ने धर्म छी।
पानिक टघार जकाँ राधामोहनक मनक विचार आगू मुहेँ ससरल। कि हमरे भरोसे दुनू गोटे
बैसल रहता। तहूमे पिताक एहेन स्थिति छन्हि जे सालक कोन बात जे महीना-दिन गनि रहला
अछि। परीक्षा देने एतबे ने हएत जे मैट्रिक पासक सर्टिफिकेट भेट जाएत। सर्टिफिकेट
लऽ कऽ कि धोइ-धोइ चाटब। सर्टिफिकेटक जरूरति ओकरा होइ छै जे नोकरी करए चाहैत अछि।
जिनगीक लेल तँ ज्ञान चाही। माने काजक लूरि।
तत्-मत् करैत राधामोहनक मनमे उठल, परिवारमे जौं किछु करए चाहै छी तँ हुनको (माता-पिता) सबहक विचार सुनि लेब
नीक हएत। जौं एहेन काज होइ जेकर जड़ि हुनका सबहक जिनगीमे रोपा गेल होइ, मुदा कोनो कारणवश ओ सूखि गेल होय। ई तँ नै जे बाधक एक-गच्छा जकाँ कोनो
एहेन काज करए लगी जे जते हवा-विहारि, ठनका-पाथर आकि
झाँट-पानि हेतै, सभटा ऊपरे खसत। ठमकिते मनमे उठलै जखने
इच्छकेँ अनुभवसँ भेँट होइ छै तखन जे बाट भेटै छै ओ जिनगीमे बेसी नीक होइ छै। से नै
तँ दुनू गोटेक बीच अपन विचार राखब। हुनका सबहक कि विचार होइ छन्हि सेहो तँ सोँझा
आबिये जाएत। संगे माए-बाबूक मनमे सेहो हेतनि जे बेटा आज्ञाकारी अछि, एहनो दशामे बिना पुछने, आगू डेग नै बढ़बए चहैए। अपनाकेँ पुछै जोगर जिनगी बना लेब, सफलताक मुख्य सोपान छी। रावणक दरबारमे हनुमानक आसन नमहर (ऊँच)
हेबाक कारण भरिसक सएह रहै। माता-पितासँ पुछि लेब राधामोहन जरूरी नै अनिवार्य
बुझलक। अनिवार्यक कारणे छाप मनमे पड़ैत रहै। ओ ई जे किछु-ने-किछु जिनगीक सच्चाइ
जरूर भेटत। मालीक श्रम सिर्फ ओतबे नै होइत जते गाछ फूल दैत। बल्कि ओहो होइत जे गाछ
फुलाइसँ पहिने कोनो कारणे सूखि गेल होइ। प्रश्न उठैत जे कि ओइ गाछकेँ ठाढ़ करैमे
बिआसँ गाछ बनबैमे ओकर श्रम नै लगलैक। श्रमक उचित श्रमिक श्रम केनिहारकेँ जखन भेटै
छै तखन मनमे खुशीक अंकुर उठै छै अपन कर्मक फल भेटल। राधामोहनक मनमे एकटा नव प्रश्न
उठि गेल। ओ ई जे दुनू गोटे (माता-पिता) सँ फुट-फुट विचार करब नीक हएत कि एकठाम।
नीक-अधला जे हुअए मुदा एकटा तँ हेबे करत जे काजक गवाह एक गोटे हेबे करता। जाधरि
काजक जानकारी दोसरकेँ नै रहत ताधरि काजक महतमे कमी-बेसी रहबे करत।
गोसाँइ डूमि गेल, मुदा अन्हार नै भेल छल। बाहरक सभ काज सम्हारि बुधनी गठुलासँ जारन आनि
चुल्हि लग रखली। रतुका भानस करैक ओरियानमे जुटैक सुर-सार करए लगली। तइ बीच दिनक
काजक हिसाबपर मन गेलनि। कोन काज सभ छलै आ कोन-कोन भेल। ओसारेपर बैस हिसाब जोड़ैक
विचार केलनि। नन्दलाल ओछाइनेपर सँ देखैत जे जखन भानसक ओरियान भैये रहल अछि तखन
रातियो ठीके-ठाक रहत। भगवानकेँ मने-मन गोर लागि कहलखिन-
“भगवान, जहिना राति अराम करैले बनेलौं
मुदा जौं खाइक ओरियान भेल रहए, तखन ठीके बनेलौं। मुदा अहींसँ
पुछै छी जे बिनु पाइक सरलाहियो वेश्या केकरो पुछे छै।”
नीन तँ नीने छी, खाउ-पीबू निनियाँ देवीक
पूजा करू। मुदा कि ओहो भुखाएल पेटकेँ पुछै आकि छोड़ि कऽ पड़ा जाइ छै। खएर जेतए जे
होउ, मरितो-मरितो तँ सुख भोगाइये जाएत। अनुकूल समए देखि
राधामोहन माए लग आबि पुछलक-
“माए, किछु करैक मन होइए। घरक जे दशा देखि
रहल छी, ओ निच्चाँ दिस ढड़कि रहल अछि। आइ करी-कि-काल्हि करी
करए तँ हमरे पड़त। तइसँ नीक जे बँचल समैकेँ हथासँ नै जाए दी।”
बेटाक बात सुनि जहिना बुधनीक मनमे आशाक
बीआ खसल तहिना नन्दलालक मनमे। मुदा लगले नन्दलालक मन विसाइन हुअए लगलनि। ओह, वेचाराकेँ जखन पढ़ैक बेर एलै, भगवान हाथ-पएर तोड़ि
घरमे बैसा देलनि। जौं अनके जकाँ हमहू पढ़ा सकितिऐ तँ कि राधामोहन बड़का लोक
(डाॅक्टर-इंजीनियर) नै बनैत, कि ओ इटाक बड़का घर बना रहैक
ओरियान नै करैत। एते तँ दोखी बेटा लग छीहे। मुदा से केना? जौं
निरोग रहितौं तखन जे काजसँ देह चोरबितौं तखन ने, से तँ अपना
नै मन अछि जे जानि कऽ कहियो काजसँ देह चोरौने हेबै। मुदा तैयो ओकरे दुनू
माए-बेटाकेँ धन्यावाद दिऐ जे तीन सालसँ ओछाइन धेने छी आ सभ नेकरम करैए। भगवान
अहीले ने परिवार दइ छथिन जे असगरे लोक अपन जिनगी जानवर जकाँ नै जीब सकैए। जौं से
होइ आ असगरे कियो हुअए आ ओकर माए मरि जाइ तँ असगरे बेचारा कि करत। काज तँ तीन
गोटेक छै। एक गोटे बजारसँ कफनक कपड़ा आनत, दोसर गोरे जरबैक
ओरियान करत तँ तेसर गोटे कनबो करत किने।
राधामोहनक प्रश्न सुनि नन्दलालो ओछाइनेपर उठि कऽ बैसैत
बजला-
“बौआ, आब कि तोहू कोनो नान्हिटा बच्चा
थोड़े छह जे नै किछु कएल हेतह। तूँ तँ कहुना चफलगरो भऽ गेलह, जे चरि-चरि पँच-पँच बर्खक बेदरा सभ गाए-महिसक चरवाहि करैए। ओते पैघ जानवरक
चरवाहि करैबला रहै छै। मैट्रिक पास करैमे तोरा कोनो भांगठ छह, मरियो जाएब तँ तोरा माइयेकेँ चावस्सी दी जे कहुना-कहुना परिवारकेँ ठाढ़
केने रहलह। आब तहूँ जुआन भेलह। नहियोँ कहुना तँ कतेको विषयक बात पढ़नहि हेबह। आइ
एते संतोष अवस्से मनमे भेल अछि जे मरितो काल पुछै जोगर रहलौं आ बेटाकेँ अगिला जिनगीक
बाट हम नै घेड़बै। बेटा धन छी, एतेटा दुनियाँमे जिनगी नै
बिताओल हेतै।”
नन्दलालक विचारसँ राधामोहनक मन फरीच नै
भेल जे बाबू कि कहलनि। मुदा दोहरा कऽ पूछब, घेथारब हएत। एक तँ ओहन
रोगसँ (दर्द) पीड़ित छथि तइपर बेसी बजविअनि से नीक नै। मुदा अपना जनैत प्रश्नक उत्तर
तँ दैये देलनि। भलहिं बुझैमे नै आएल। बुझैमे नै आएल, ई
कमजोरी केकर भेल? बजनिहारक आकि सुनिनिहारक। एते बात
राधामोहनक मनमे अबिते नव-पुरानक बीचक दूरीपर नजरि गेल। नव केकरा कहबै आ पुरान
केकरा कहबै वा पुरान कि भेल? देखै छी जे किशोरी बाबाक गाछी
तीन-चारि पुस्त पहिलुका लगाओल छियनि। गाछीक आड़ापर जे शीशोक गाछ लगौलनि, माटि भलहिं ढहि कऽ सहीट किअए ने बनि गेल, मुदा
एक-दोसराक गाछक दाम तीस-हजार, चालिस हजार होइ छै। से कि कोनो
शीशोए टाक अछि आकि आमो गाछ सभ एहेन-एहेन अजोधो भऽ गेल अछि आ फड़बो एते करैए जे
परिवारमे अपूछ बनौने रहैए। मुदा तैयो तँ एकटा प्रश्न उठबे करत जे तइ बीच (गाछीक
जिनगी) कि गाछक डारि नै सुखलै आकि शीशोक पङिया नै भेलै। जरूर भेलै। अकासक चिड़ै सभ
सेहो बाँझीक लस्सा लोलमे लगौने आबि-आबि डारिपर बैसी लोल रगड़ि लस्सा लगा बाँझियोक
गाछ रोपिते रहल। आइयो ओ गाछी ओहिना लहलहाइत अछि, जहिना शुरुक
जुआनीमे लहलहाइत छल। भलहिं गहुमन साँपक लहलही नै होइ पनिया दरादक तँ अछिये। मुदा
ओकर भय कहाँ केकरो होइ छै, होइ छै गाम-घरक गहुमक। जे जमीन आम
शीशोक कोन बात जे चन्दन सन वस्तु दैत रहल अछि, तेकरा छोड़ि
जौं कियो मरूभूमिमे बसि खुशी मनबै छथि ओ भलहिं देहक मना लथि मनसँ नै मना सकै छथि।
किशोरी बाबापर सँ राधामोहनक नजरि अपना
परिवारपर उतरल। खेत सभ समुचित करै दुआरे परती भेल जाइए। परतियो कि कोनो एके रंगक
अछि। कतौ उपजबैक शक्ति क्षीण अछि तँ कतौ शक्तिक अभाव बनाओल जाइए। बिनु पानियेक खेत
केते दिन अपन सेवा दऽ सकत। रौद-जाड़सँ तपैत कहुना अपन अस्तित्व बना रखने अछि। मुदा
मूल प्रश्न ऐठाम अछि जे जइ समैमे हम सभ जीब रहल छी, समयानुसार कृषि
केना औद्योगिक कृषि बनत, मूल प्रश्न ई अछि।
अंकुरक रूपमे राधामोहनक विचार जे जे पूजी
अछि ओइमे पशुपालन करी। मुदा पशुओ तँ कते रंगक अछि। हाथियो अछि बकरियो अछि। हाथी तँ
उत्पादित (दूध) छी वा नै, तहिना घोड़ो अछि। तँए दुनू सवारी बनि गेल।
जइठाम पेटक समस्या अछि ओ थोड़े ऐसँ चलत? महिस भेल तँ ओ
मरदा-मरदी भेल। अखनो गाम-घरमे तीन-तीन दिन लोक वौआ-वौआ बाह (पाल) कराबैए। तइसँ नीक गाए। जे किछु थोड़-थाड़ विकास भेल
ओइमे गाएक पाल सेहो समायानुकूल भेल अछि। ततबे नै जौं गाए-महिस पोसब तँ ओकर चाराक
(भोजन) ओरियान सेहो करए पड़त। जे सबहक साधक बात नै अछि। जइ जोगर जिनका छन्हि ओ ओइ
जोगर काज सम्हारि सकै छथि। तँए भीतरे-भीतर राधामोहन ऐ भाँजमे जे जौं घासक लूरि
माएकेँ हएत तँ एते तँ उपकारे भेल।
तइ बीच बुधनी आ नन्दलालक बीच कहा-कही हुअए लगल। खिसिया कऽ
बुधनी पति नन्दलालकेँ कहि देलखिन-
“बड़ बुधियार छलौं तँ ओ पंडावा केना रुपैइयो ठकि लेलक आ देहमे
रोगो पैसा देकल?”
बुधनीक बात नन्लालकेँ लगलनि नै। पत्निक गुरु स्वरूपा रुप
सोँझा पड़लनि। तीन सालक कष्ट नन्दलालकेँ जिनगीक बहुत अनुभव करा देने छलनि। अनुभव
ईहो करा देने छलनि जे अखन उमेरे कि भेल। लोक सए-सए बर्ख जीबैए हम अधोसँ कमेमे जा
रहल छी। जइ स्त्री आ बेटाक सेवा हम करितिऐ से दिन-राति हमरे पाछू हरान रहैए। जे
हमरा पाछू हरान रहत ओ अपना ले कि करत आकि सोचत। सबहक जिनगी हम तोड़ि देने छिऐ। जइ
चलैत परिवारक गाड़ी पाछू मुहेँ ढरकि रहल अछि। अपन हारि कबूल करैत नन्दलाल पत्नीकेँ
कहलखिन-
“राधामोहनक माए, अहाँ ठीके कहलौं जे
पंडावा ठकि लेलक। दोख तँ हमरे भेल। पुरुख भऽ कऽ घरक खुट्टा तँ हमहीं भेलिऐ। मुदा
एहेन ठकेनिहार हमहीं टा छी आकि आरो लोक छै। परिवारमे एते गल्ती जरूर भेल अछि
मुदा...।”
पिता मुँहक इमानदारीक बोल राधामोहनक हृदैकेँ हिलोरि देलक।
बच्चा मन सूप जकाँ फटकि तँ नै पेलक मुदा हिलोरमे सबहक (नीक-अधलाक) सीमा जरूर बना
देलक। बाजल-
“माए, हम तँ स्कूले धेने छी, बाबू बेमारे छथि, तइ बीच तूँ कते दिन बगियाक बग्गी
बना दौगा पेमे।”
बेटाक बात सुनि बुधनी लजवीजी जकाँ आँखि मूनि वह्वल होइत
बजली-
“बौआ, कोनो कि लिखए-पढ़ए अबैए जे
लिखि-लिखि रखितौं। मुदा एते मन जरूर गवाही दइए जे जे बनि पौलक से करैत रहलौ।
नीक-अधला तँ उपरबलाक छी।”
माइक विचारकेँ पकड़ि राधामोहन लत्ती जकाँ ऊपर मुहेँ उठए
चहैत मुदा एहेन कोनो-गीट्ठह कि अखुँए ने पकड़ि पबैत जइठाम सँ सोंगर पकड़ैत। नजरि
उठा देखैत तँ समुद्र जकाँ झलकैत सभ किछु देखैत मुदा नहेबाक गर कतौ भेटबे ने करैत।
गुरुक आगू जहिना शिष्य सिर-सिरा जानैक प्रश्न पुछैत तहिना राधामोहन पुछलखिन-
“माए, किछुओ तँ फरिछा कऽ कह?”
राधामोहनक प्रश्नक कारक अपन रहै मुदा बुधनी अपना कारके बूझि
बाजलि-
“बौआ अनकर घर-दुआर छी जे बाजब, अपन छी,
अपन केलौं, तइले तोरा सभकेँ उपराग देब नीक हएत?
अपन पति, बेटा, समाज,
देश-दुनियाँ सभ किछु तँ अपने छी तखन कि कियो ऐसँ अलग भऽ करैए जे
दोसराकेँ कहत। जइ करैले धरतीपर एलौं, जहाँ धरि सक लागल तहाँ
धरि करै छी। नीक-अधला देखिनिहार कियो आरो छथि, तखन कि करबह।”
माइक बात सुनि राधामोहनक मनमे उठल, ओह गड़बड़ भऽ गेल। तेहेन लार-झाड़मे पड़ि गेलौं जे अपन बाटे बटिया गेल।
भरियो दिन जौं बाट तकैत रहब तैयो ऐ डगरमे थोड़े डगहरि सकब। से नै तँ ठिकिया कऽ वएह
प्रश्न राखी जइठाम बौआइतो बटोही किछु-ने-किछु कालक लेल अँटकैत अछि। बाजल-
“माए, अखन दुनू गोटे -बाबूओ आ अहूँ-
विर्तमान छी, तँए एहेन रास्ता देखा दिअ जइ पकड़ि हमहूँ ताधरि
चलैत रहब जाधरि ओइसँ नीक आ सक्कत रस्ता नै भेट जाएत। आँखिक सोझमे यज्ञक संकल्प
सबहक माए-बापक इच्छा रहैत तँए...?”
राधामोहनक प्रश्न जहिना पिता-नन्दलाल-केँ तहिना
माए-बुधनी-केँ आरो भँसिया देलकनि। नन्दलालक मनमे उठैत जे जौं बेटा उठि जिनगी उठबए
चहैए, तइमे हम कहाँ छुटि जाइ छी, जे बापक सेवा
नै करत, किछु करैक मन होइ छै, किछु
माने की? सभ किछु आकि किछु नै। मुदा किछु विचार जौं बेटाकेँ
नै देव, सेहो हीक लगले मरब। मनक बात कहि दइ छिऐ। बाजल- “बौआ, दुनियाँमे कियो ने अपना ले करैए आ ने अनका ले,
हथियार बनि धरतीपर आएल अछि, ओकर उपयोग कते के
केलक ओकरे लेखा-जोखा धर्मराजक घर होइ छै। कियो धर्मराजक घर बास करैए कियो यमराजक।
बेटा बनि धरतीपर जनम लेलह तँए केना कहबह मरदक बेटा मुदा एते तँ कहबे करबह जे मरद
बनि मरदक बेटा कहबैत रही।”
पिताक बात राधामोहनक मनकेँ ओहेन बना देलक जेहेन बकरीक काँच
दूधमे साहोरक दूध देला पछाति लगले दही बनि जाइत। मने-मन राधामोहन चौकन्ना होइत
चारू दिस तकए लगल। गुमा-गुमी देखि बुधनी अगुताइत बाजलि-
“बौआ, भानसक अबेर भऽ जाएत। तहूमे पथ-पानिक
ओरियान तँ अपना सभसँ फुट करए पड़ैए। केना बापकेँ पटुआ-झोर पथमे दिअनि। तखन तोड़े
बड़ जिद लगल छह तँ माए भऽ कऽ कि कहबह। यएह ने हाथ-पएर भगवान दुरुस देने रहथुन जे
दनदनाइत आगू मुहेँ दौगैत जेबह।”
कहि झपटल उठि भानस करए चुल्हि दिस बढ़ली।
३
रातिक पौने नअ बजैत। गामक शिवालयोक आ ठकुरवाड़ियोक साँझुक
शंख आ डमड़ूओ बाजि गेल। जारन नीक रहने बुधनीक भानसो आन दिनसँ किछु पहिने भऽ गेलनि।
मुदा तँए कि गामक देवालयक धूप-आरतीसँ पहिने लोक खाए केना लैत? आ जौं खाइये लेत तँ कि भऽ जाएत। ऐ विचारमे चुल्हिये लग बैस खोरनाक जराएल
मुँह दिससँ चुल्हिये आगू लिखए लगली। लिखल-पढ़ल तँ बुधनीकेँ नै होइत मुदा सभ दिनक
आरतीक स्तुति सुनि पढ़ै-गुणैक लूरि तँ भइये गेल छलनि। कियो अपन अक्षर चित्रे खिंच
बनाओत तइसँ अनका की। तइ बीच ठकुरवाड़ीक स्तुति शुरु भेल- “भये
प्रगट किरपाला दीन दयाला...।”
ओना बुधनी सभ दिन स्तुति सुनैत, मुदा खोरना हाथमे रहने चुल्हिये आगू लिखौ लगली। स्तुति कतौ बतिआइत,
बुधनीक कान कतौ सुनैत आ हाथक खोरनी कतौ चलैत। एक बाट नै रहितो धारक
धारा जकाँ अपना-अपनीकेँ सभ दौगैत। स्तुति समाप्त होइते जना बिजलीबला इंजन बिजली
लाइन कटने जे जतए गेल रहल ओ ओतै रुकि जाइत तहिना बुधनीक भेल। दुनू हाथो-कानो अपने
रुकि गेल। रुकिते मन औनाए लगलनि। मुदा आगूमे भानसक बर्तनआ खाइक समए तँए मन परिवारे
दिस समटा कऽ घेरा गेलनि। मन पउ़लनि राधामोहनक प्रश्न। ओह, बेचाराकेँ
कहाँ किछु उत्तर देलिऐ। कहुना तँ माए-बाप अखन हमहीं ने छिऐ, सोझे
असिरवाद देने थोड़े होइ छै आ असीरवादी सेहो दिअए पड़ै छै। अपसोच करैत मन ठमकलनि।
ठमकिते उठलनि जे नै किछु विलगा कऽ कहलिऐ तँ मनाहियोँ तँ नहियेँ किछु केलिऐ। एतबे
कालमे भूमकमो तँ नहियेँ भऽ गेल जे उनटन भऽ गेल। कि भेलै, खाइये
काल बौआकेँ बुझ-बुझ कहबै।
नअ बजिते बुधनी पतिकेँ भोजन करौलनि।
पछाति बुधनी अपनो आ राधामोहनो खाइले बैसल। मुँहक अन्न मुहेँमे बुधनीकेँ घुरिआइते
रहनि कि मनमे अपन जिनगी मन पड़लनि। कतए जनम भेल, माए-बाप ऐठाम कते
दिन रहलौं, पछाति दुनू गोरे नव लोककेँ पति बना हाथ पकड़ा
देलनि। पतिक संग जिनगी भरिक शर्त्त छल, से भगवान कलछप्पन
केलनि। जे अखन देखैबला छलाह तिनके तेना कऽ मचोड़ि देलकनि जे देखनिहारकेँ स्वयं
देखिनिहारक आशा भऽ गेलनि। मुदा तँए कि दाम्पत्य जीवन नै रहल। माइयो-बाप आ
साउसो-ससुरक इच्छा तँ पुराइये देलियनि। आब कि राधामोहन बच्चा अछि। ओ कि घरक मोटरी
उठा नै चलि सकैए। जहिना पतिक आशा तहिना ने बेटोक। बाजलि-
“बौआ, तखन केना पुरुखक सोझ अपन विचार
कहितिअ। कहुना भेला तँ स्वामिये भेला किने। जाबे आँखि तकै छथि ताबे आँखि उठाएब नीक
हएत। तँए तखन किछु ने कहलिअह।”
जिज्ञासा भरल माइक बात सुनि राधामोहन चित्त असथिर करैत
बाजल-
“कोन बात माए, बिसरि गेलौं।”
मुँह-कान चमका जहिना माए बच्चाकेँ चमकब सिखबैत अछि तहिना
बुधनी मुँह चमकबैत बाजलि-
“तोहूँ बाले-बोध जकाँ बुधिबिसरू छह। आब धीगर-पुतगर होइमे बाँकी
छह।”
बिनु नाविकक नाव जहिना झीलमे हवा संग अपने झिलहोरि खेलाइत
तहिना बुधनीक मन सेहो खेलए लगलनि। विस्मित होइत माएकेँ देखि राधामोहन बाजल-
“माए, तते ने कहै छेँ जे एकोटा मन रहत।
सभटा बिसरैयेबला कहै छेँ। कोन बात तखुनका कहए लगलेँ से ने कह?”
राधामोहनक प्रश्न सुनि बुधनी बाजलि-
“बौआ, तखन जे कहने छेलह जे किछु करैक मन
होइए। से करैसँ मनाही करबह। बड़ करबह तँ अपन कएल सुना देबह।”
माइक बातमे राधामोहनकेँ आशाक अंकुरक संभावना बूझि पड़ल।
पियासल बटोही जकाँ माइक अागू राधामोहन चुपचाप भऽ गेल।
बुधनी बाजलि-
“बौआ, जुग-जमाना तेहेन आबि गेल जे...?”
कहि बुधनी चुप भऽ गेली। माइक बात सुनिते राधामोहनक मनमे उठल जे फेर
दोसर बात भरिसक मन पड़ि गेलनि। ओना नै हएत, अपन कएल काजक
बड़ाइ सभकेँ नीक लगै छै, तँए प्रश्नकेँ सोझरा कऽ राखब नीक
हएत। बाजल-
“माए, एहेन कोनो काज कह जे खुशी मनसँ कएल
हौ?”
राधामोहनक प्रश्न सुनि बुधनी ठकुएली। ठोर पटपटेली-
“केकरा खुशीक कहब आ केकरा नै कहब। एके काज केकरो लिए खुशीक होइत
केकरो लिए नाखुशीक होइत। भानस करेक लूरि माए सिखौलक केना अधला भेल। मुदा ओकर
जरुरति तँ बेटीकेँ होइ छै, राधामोहन तँ बेटा छी। भाए-बाबू
गाए पोसै छलाह। गिरहत तँ नमहर नहियेँ छला मुदा सूर्यवंशी दिलीपक बाट जरूर पकड़ने
छला। गाए तँ देशिये पोसै छलाह मुदा जेहने गाएक रंग-रूप तेहने दूधो छलैक। बजैत-बजैत
जेना भक खुजलनि। मुँह खोलि बजली॒
“बौआ, तहू जमानामे बाबूक खुट्टापर
तेहन-तेहने गाए रहै छलनि, जेहने-जेहने अखनो छन्हि।”
कहि बुधनी चुप भऽ गेली। जेना किछु मन पड़लनि। मुदा तुक नै
बैसिने ठमकि गेली। बुधनीकेँ चुप देखि राधामोहन बाजल-
“माए, गाएकेँ की सभ करै छेलही?”
अपन काजक चर्च सुनि बुधनीक वृत्ति चित्त जगलनि। जहिना कोठीक
निच्चाँ मुहे खुजिते अन भुभुआए लगै छै तहिना बुधनीक जिनगीक मुँह खुजिते भुभुएली-
“बौआ, माए-बापक घर बड़ सुख केलिऐ, जेतबो उमेर धरि सुख केलिऐ तेतबो तोरा कहाँ देल भेल। तखन तँ अनेर गाइक धरम
रखबार। माइये-बापक धर्मे अखनो ठाढ़ छी।”
बुधनीकेँ फेर धारमे भँसिआइत देखि राधामोहन जालक जौड़ फेक
बाजल-
“माए, सएह ने पुछै छिऔ जे माए-बाप कोन धरम
देलखुन जे अखनो ठाढ़ छेँ?”
अपनाकेँ हिलोरैत बुधनी बजली-
“बौआ, बिआह होइसँ पहिने माइयक संग
भानसो-भात सिखलौं, खेतियो-पथारीक काज सिखबो केलौं आ करबो करै
छलौं। माल-जालक घास-भूसा सेहो करै छलौं। ऐठाम तँ ओ काजे बिसरि गेलौं।”
राधामोहन- “ऐठाम (नैहर-सँ-सासुर) कि
सभ सीखलीही?”
राधामोहनक प्रश्न सुनि बुधनी लजाए लगली। मनमे उठए लगलनि जे
केना बेटकेँ कहब जे बौआ स्त्रीगणो भऽ कऽ कोदारि पाड़ब, धान रोपब एतइ सीखलौं। कि कहत? ओना, करैत तँ देखबे करैए मुदा नैहरसँ सासुरकेँ केना दुसि देब। कहुना भेल तँ (नैहर)
पराये घर भेल किने।
माएकेँ तत्-मत् करैत देखि राधामोहन पुछलक-
“माए, गाइयक की सभ करै छेलँह?”
बुधनी- “माइयक संगे घासो अनै छेलिऐ, कुट्टियो कटै छेलिऐ। गोबर-हटौनाइ, थइर खड़रनाइ,
खेनाइ-पीनाइ देनाइ सभ करै छेलिऐ।”
राधामोहन- “गाएकेँ दुहबो करै छेलही।”
दुहब सुनि बुधनी चमकि बाजलि-
“से कि भाए-बाप नै छलए जे दुहितौ। कतए-कहाँ सुनै छी जे पंजाबमे
मौगियो गाए दुहैए।”
राधामोहन- “जखन गाए पोसैक लूरि तोरा
छौ, तखन खुट्टापर गाए कहियो कहाँ देखलिऔ। नाना-नानी नइ देने
छेलखुन?”
राधामोहनक प्रश्न सुनि बुधनीक मन नाचि उठल। आइ जौं खुट्टापर
गाए रहैत तँ यएह दिन-दुनियाँ रहैत। भगवानकेँ मन्जूर नै भेलनि। जेहो छल सेहो हेरि
लेलनि। बाजलि-
“बौआ, बिआहमे तेहेन गाए बाप-माए देलक जे
ओकरा जरहकेँ सम्हारि नै पबितौं, मुदा दैवक डाँग लागि गेल।”
राधामोहन- “कि दैवक डाँग लगलौ?”
बुधनी- “पहिलोठ गाए, बच्छा
तरे बाबू देने रहथि। जाबे लगैत रहल दूध-दही परिवारमे चलैत रहल, मुदा दोसर बेर जखन गाए उठल तखन तेहेन खुनियाँ साँढ़क भाँजमे पड़ि गेल जे
गाइयक टाँगे टुटि गेल।”
राधामोहन- “जखन टाँग टुटि गेलौ तँ
ओकरा डाॅक्टरसँ नै देखौलही?”
बुधनी- बौआ, लोक सभ कहलक जे
बलियारिमे एकटा लत्ती होइ छै, उ आनि कऽ बान्हि दिऔ। छुटि
जेतइ। सएह केलौं मुदा नै सम्हरल गाए। खुटे उसरि गेल।”
राधामोहन- “माए, मन होइए जे गाइये पोसितौं?”
विस्मित होइत बुधनी-
“बौआ, अपना परिवारमे गाए कहाँ धाड़ैए।”
राधामोहन- “माए, फेर दोहरा कऽ गाए नै भेलौ?”
धड़फड़ा कऽ बुधनी बाजलि-
“बौआ, जइ काजमे खौटक लगि गेल से केना
करितौं?”
धड़फड़ा कऽ बाजि तँ गेली, मुदा मनमे उठलनि
जे दोहरा कऽ करबो तँ नै केलौं। करबो केना करितौं? सोझा-सोझी
दुनू तरहक विचार मनमे दुनू दिससँ ठाढ़ भऽ गेलनि। बीचमे ठाढ़ बुधनी छटपटाए लगली।
बुधनीक छटपटाइत नजरि देखि राधामोहन प्रश्नकेँ मोड़ैत बाजल-
“एके बेर एहेन विचार किअए भेलौ जे खटुका लगि गेल तँ दोहरा कऽ नै
पोसब। बेटा प्रश्नक निरुत्तर होइत बुधनी बाजलि-
“से कि अपने दुनू परानीक विचार भेल आ कि...?”
राधामोहन- “की, आ कि?”
बुधनी- “बौआ, अपना तँ
देखल रहए जे नैहर अही परसादे गाममे ओहन परिवारक रूपमे अछि जे अपन परिवारक गाड़ी
(भोजन, वस्त्र, आवासक संग दवाइयो-दारू
आ पढ़ाइयो-लिखाइ) दनदनाइत चलैए। मौका-कुमौका दोसरोकेँ उपकार होइ छै। मुदा...।
मुइलाक पछातियो नै उतरल अपना चित्तसँ। मुदा अपने (पति) मुँहमारि लेलनि। एक्केठाम
मनमे रोपि लेलथि जे आब नहियेँ पोसब।”
राधामोहन- “बाबू मुँह मोड़ि लेलखुन
तँ दोसर-तेसर लगबा कऽ किअए ने कहबौलहुन?”
जहिना पँकाएल धारमे टपैकाल कतौ-कतौ हराएल चिक्कनि माटि भेट
जाइत जइसँ किछु बिलमैक आश जगैत तहिना जोरसँ ठेलैत बुधनी बजली-
“बौआ, एक मुँहकेँ के कहए जे साइयो मुँह
रोकि देलक।”
माइयक स्पष्ट विचार राधामोहन नै बूझि सकल। मनमे हौंरए लगलै
जे ओ सए मुँह कतएसँ आबि गेल। बाजल-
“ई नै बुझलिऐ जे सए मुँह...।”
जहिना थकान भेला पछाति नाकक संग मुहोँसँ साँस लेला उत्तर
लगले थकान हटि जाइत तहिना बुधनियोँकेँ भेलनि। राधामोहनक प्रश्न समाप्तो ने भेल
छलनि तइ बिच्चेमे टप-टप बुधनीक मन चुबए लगलनि-
“बौआ, एक तँ अप्पन (पतिक) विचार रहबे करनि
तइपर एकोरत्ती सह पाबि जाथि तँ आरो मन सकता जाइन। जखने मन सकताइन आकि झिझकि कऽ
कहैत छलाह जे आब गाए नै पोसब।”
राधामोहन- “केकर सह पबैत छलाह?”
बुधनी- “अड़ोसिया-पड़ोसियाकेँ के कहए जे
समाजोक लोक कहनि जे तोरा खुट्टापर गाए नै धाड़ै छह, अनेरे
कोन फेड़मे पड़ए चाहै छह।।”
राधामोहन- “जेकरा खुट्टापर गाए छलै
तेकरासँ नै पुछैत छेलखिन। किएक तँ हुनका एहेन तीत-मीठ घटनासँ भेँटो तँ भेले हेतनि।”
बुधनी- “से कि संगे जाइ छलौं जे देखितिऐ। हँ
एक दिनक सोझहाक बात कहै छिअ। एकटा पंडा आएल। ओकरा जेना कियो कहि देने होइ तहिना
दरबज्जापर अबिते अपने फुड़ने बजए लगल जे ऐ डीहपर ग्रहक चढ़ाइ भऽ गेल अछि। सम्पतिक
क्षय हएत। सम्पत्तिक क्षय सुनि आँखि ढबढ़बा गेल। केना जीब। जखन पेटे ने भरत तँ
भुखले केत्ते दिन जीब। केना बाल-बच्चा हएत आ केना पतिपाल हएत? अपने तँ ढबकल आँखिक नोरकेँ, ब्लौटिन पेपरसँ सोखबो
करैत रही मुदा हुनका (पति) नै सम्हार रहलनि। दहो-बहो नोर गालपर देने टघरि-टघरि
निच्चाँ खसए लगलनि...।”
बजैत-बजैत बुधनीक आँखि सेहो नोरा गेलनि। बोली भरभराइत देखि
खखासए लगली। राधामोहनक आँखिमे सेहो नोर आबि गेल। मुदा आँखिक अश्रुकण रहितो
सुषुमाएल छल। जहिना दर्दक निवारण सुषुम पानि करैए तहिना परिवारक दर्दक निवारण
राधामोहनक मनमे जगलनि। मने-मन राधामोहनकेँ संकल्प उठलै जे जीवनोपयोगी कोनो काजक
जौं सर्वांगीन लूरि भऽ जाए तँ ओही काजक सम्पादन परिवारक अंग बनैत छै तँए...?
राधामोहनकेँ चुप देखि बुधनी आँचरसँ आँखि पोछि बाजलि-
“बौआ, गाइयक संग पगहो गेल। पंडावा ठकिये
कऽ लऽ गेल।”
बुधनीक टुटैत मन देखि राधामोहन बाजल-
“गामक लोक सभकेँ किअए ने खुट्टापर गाए छन्हि?”
अपनाकेँ पुछै जोकर पाबि बुधनीक मनमे खुशी आएल। जहिना
हरिमुनियाँक पुरने पटरी चैताबरक टाँहि दैत तहिना बुधनी टाँहि देलनि-
“बौआ, बड़-बड़ लीला छै। कते कहबह। एक-बेर
की नै कि सरकारकेँ फुड़लै, गामे-गाम बड़का जरसी साँढ़ देलकै।
सेहेन्ते लोक पाल खुआबए लगल, किछु तँ जरूर सुतरलै मुदा बेसी
गाइयक डाँड़े-टाँग टुटलै। जइसँ उपटनियाँ लागि गेल।”
बातक रस पबैत राधामोहन बाजल-
“की कहलिही बड़-बड़ लीला...?”
बुधनी- “सरधुआ साँढ़ तेहेन भऽ गेल जे गाए सभ
बकड़ी भऽ गेल। गरीब पोसिनदारकेँ तेहेन गरदनिकट्टी भेल जे पोसनाइये छोड़ि देलक।”
बच्चा
लोकनि द्वारा स्मरणीय श्लोक
१.प्रातः काल ब्रह्ममुहूर्त्त (सूर्योदयक एक घंटा पहिने)
सर्वप्रथम अपन दुनू हाथ देखबाक चाही,
आ’ ई श्लोक बजबाक चाही।
कराग्रे वसते
लक्ष्मीः करमध्ये सरस्वती।
करमूले स्थितो
ब्रह्मा प्रभाते करदर्शनम्॥
करक आगाँ
लक्ष्मी बसैत छथि, करक मध्यमे सरस्वती, करक मूलमे ब्रह्मा स्थित छथि। भोरमे ताहि द्वारे करक दर्शन
करबाक थीक।
२.संध्या काल दीप लेसबाक काल-
दीपमूले स्थितो
ब्रह्मा दीपमध्ये जनार्दनः।
दीपाग्रे
शङ्करः प्रोक्त्तः सन्ध्याज्योतिर्नमोऽस्तुते॥
दीपक मूल भागमे
ब्रह्मा, दीपक
मध्यभागमे जनार्दन (विष्णु) आऽ दीपक अग्र भागमे शङ्कर स्थित छथि। हे संध्याज्योति!
अहाँकेँ नमस्कार।
३.सुतबाक काल-
रामं स्कन्दं
हनूमन्तं वैनतेयं वृकोदरम्।
शयने यः
स्मरेन्नित्यं दुःस्वप्नस्तस्य नश्यति॥
जे सभ दिन
सुतबासँ पहिने राम, कुमारस्वामी, हनूमान्, गरुड़ आऽ भीमक स्मरण करैत छथि, हुनकर दुःस्वप्न नष्ट भऽ जाइत छन्हि।
४.
नहेबाक समय-
गङ्गे च यमुने
चैव गोदावरि सरस्वति।
नर्मदे सिन्धु
कावेरि जलेऽस्मिन् सन्निधिं कुरू॥
हे गंगा, यमुना, गोदावरी, सरस्वती, नर्मदा, सिन्धु आऽ कावेरी
धार। एहि जलमे अपन सान्निध्य दिअ।
५.उत्तरं यत्समुद्रस्य हिमाद्रेश्चैव दक्षिणम्।
वर्षं तत्
भारतं नाम भारती यत्र सन्ततिः॥
समुद्रक
उत्तरमे आऽ हिमालयक दक्षिणमे भारत अछि आऽ ओतुका सन्तति भारती कहबैत छथि।
६.अहल्या द्रौपदी सीता तारा मण्डोदरी तथा।
पञ्चकं ना
स्मरेन्नित्यं महापातकनाशकम्॥
जे सभ दिन अहल्या,
द्रौपदी, सीता, तारा आऽ मण्दोदरी, एहि पाँच साध्वी-स्त्रीक स्मरण करैत छथि, हुनकर सभ पाप नष्ट भऽ जाइत छन्हि।
७.अश्वत्थामा बलिर्व्यासो हनूमांश्च विभीषणः।
कृपः
परशुरामश्च सप्तैते चिरञ्जीविनः॥
अश्वत्थामा,
बलि, व्यास, हनूमान्, विभीषण, कृपाचार्य आऽ परशुराम-
ई सात टा चिरञ्जीवी कहबैत छथि।
८.साते भवतु सुप्रीता देवी शिखर वासिनी
उग्रेन तपसा
लब्धो यया पशुपतिः पतिः।
सिद्धिः साध्ये
सतामस्तु प्रसादान्तस्य धूर्जटेः
जाह्नवीफेनलेखेव
यन्यूधि शशिनः कला॥
९.
बालोऽहं जगदानन्द न मे बाला सरस्वती।
अपूर्णे पंचमे
वर्षे वर्णयामि जगत्त्रयम् ॥
१०. दूर्वाक्षत मंत्र(शुक्ल यजुर्वेद
अध्याय २२, मंत्र
२२)
आ ब्रह्मन्नित्यस्य प्रजापतिर्ॠषिः। लिंभोक्त्ता देवताः।
स्वराडुत्कृतिश्छन्दः। षड्जः स्वरः॥
आ ब्रह्म॑न् ब्राह्म॒णो ब्र॑ह्मवर्च॒सी जा॑यता॒मा रा॒ष्ट्रे
रा॑ज॒न्यः शुरे॑ऽइषव्यो॒ऽतिव्या॒धी म॑हार॒थो जा॑यतां॒ दोग्ध्रीं
धे॒नुर्वोढा॑न॒ड्वाना॒शुः सप्तिः॒ पुर॑न्धि॒र्योवा॑ जि॒ष्णू र॑थे॒ष्ठाः स॒भेयो॒
युवास्य यज॑मानस्य वी॒रो जा॒यतां निका॒मे-नि॑कामे नः प॒र्जन्यों वर्षतु॒ फल॑वत्यो
न॒ऽओष॑धयः पच्यन्तां योगेक्ष॒मो नः॑ कल्पताम्॥२२॥
मन्त्रार्थाः सिद्धयः सन्तु पूर्णाः सन्तु मनोरथाः।
शत्रूणां बुद्धिनाशोऽस्तु मित्राणामुदयस्तव।
ॐ दीर्घायुर्भव। ॐ सौभाग्यवती भव।
हे भगवान्। अपन देशमे सुयोग्य आ’ सर्वज्ञ
विद्यार्थी उत्पन्न होथि,
आ’
शुत्रुकेँ नाश कएनिहार सैनिक उत्पन्न होथि। अपन देशक गाय खूब दूध दय बाली, बरद भार वहन
करएमे सक्षम होथि आ’ घोड़ा
त्वरित रूपेँ दौगय बला होए। स्त्रीगण नगरक नेतृत्व करबामे सक्षम होथि आ’ युवक सभामे
ओजपूर्ण भाषण देबयबला आ’
नेतृत्व देबामे सक्षम होथि। अपन देशमे जखन आवश्यक होय वर्षा होए आ’ औषधिक-बूटी सर्वदा
परिपक्व होइत रहए। एवं क्रमे सभ तरहेँ हमरा सभक कल्याण होए। शत्रुक बुद्धिक नाश
होए आ’ मित्रक
उदय होए॥
मनुष्यकें कोन वस्तुक इच्छा करबाक चाही तकर वर्णन एहि
मंत्रमे कएल गेल अछि।
एहिमे वाचकलुप्तोपमालड़्कार अछि।
अन्वय-
ब्रह्म॑न् - विद्या आदि गुणसँ परिपूर्ण ब्रह्म
रा॒ष्ट्रे - देशमे
ब्र॑ह्मवर्च॒सी-ब्रह्म विद्याक तेजसँ युक्त्त
आ जा॑यतां॒- उत्पन्न होए
रा॑ज॒न्यः-राजा
शुरे॑ऽ–बिना डर बला
इषव्यो॒- बाण चलेबामे निपुण
ऽतिव्या॒धी-शत्रुकेँ तारण दय बला
म॑हार॒थो-पैघ रथ बला वीर
दोग्ध्रीं-कामना(दूध पूर्ण करए बाली)
धे॒नुर्वोढा॑न॒ड्वाना॒शुः धे॒नु-गौ वा वाणी
र्वोढा॑न॒ड्वा- पैघ बरद
ना॒शुः-आशुः-त्वरित
सप्तिः॒-घोड़ा
पुर॑न्धि॒र्योवा॑- पुर॑न्धि॒- व्यवहारकेँ धारण
करए बाली र्योवा॑-स्त्री
जि॒ष्णू-शत्रुकेँ जीतए बला
र॑थे॒ष्ठाः-रथ पर स्थिर
स॒भेयो॒-उत्तम सभामे
युवास्य-युवा जेहन
यज॑मानस्य-राजाक राज्यमे
वी॒रो-शत्रुकेँ पराजित करएबला
निका॒मे-नि॑कामे-निश्चययुक्त्त कार्यमे
नः-हमर सभक
प॒र्जन्यों-मेघ
वर्षतु॒-वर्षा होए
फल॑वत्यो-उत्तम फल बला
ओष॑धयः-औषधिः
पच्यन्तां- पाकए
योगेक्ष॒मो-अलभ्य लभ्य करेबाक हेतु कएल गेल योगक रक्षा
नः॑-हमरा सभक हेतु
कल्पताम्-समर्थ होए
ग्रिफिथक अनुवाद- हे ब्रह्मण, हमर राज्यमे ब्राह्मण
नीक धार्मिक विद्या बला, राजन्य-वीर,तीरंदाज, दूध दए बाली गाय, दौगय बला जन्तु, उद्यमी नारी
होथि। पार्जन्य आवश्यकता पड़ला पर वर्षा देथि, फल देय बला गाछ पाकए, हम सभ संपत्ति अर्जित/संरक्षित करी।


c: text/html

text:
पटना। 19 अगस्त। मुख्यमंत्री नीतीश कुमार क' बीजेपी संग सरकार बनेबाक तुरंत बाद एक संग कैको मोर्चों पर लड़े पैर रहल अछि। आरजेडी चीफ लालू प्रसाद सँ अलग भेलाक बाद राज्य म' सृजन घोटाला सामना आएल जे नीतीश सरकार केर नींद उड़ा देना अछि। भ्रष्टाचार केर मुद्दा पर आरजेडी सँ अलग होमै बला नीतीश कुमार आनन-फानन म' सीबीआई जांच केर अनुशंसा करि एहि मामला क' बड़गलाबई केर कोशिश तँ केना छथि मुदा, जाहि तरहे आरजेडी आओर कांग्रेस हमलावर अछि ओहि हिसाबे मामला तुरंत ठंढा होएत नहि देखकर द' रहल अछि।
ओहियो स' बड़का चिंता एहि बातक अछि कि एहि घोटाला केर दायरा लगातार बैढते जे रहल अछि। प्राप्त सूचनाक मुताबिक भागलपुर के बाद आब सहरसा म' सेहो एहि तरहक गड़बड़ी सामना आएल अछि। आरजेडी चीफ लालू प्रसाद कैल्हि शुक्रदिन एहि घोटाला क' 15 हजार करोड़ बतौलनि आओर ओ मुख्यमंत्री नीतीश कुमार आओर उपमुख्यमंत्री सुशील मोदी सँ इस्तीफा केर मांग केलनि।
एक दिस घोटाला सँ नीतीश कुमार केर चिंता बढ़ल अछि तेँ दोसर दिस सभसँ भयावह बाढ़ि सरकार लेल चुनौती बनल अछि। नीतीश कुमार लेल तेसर चुनौती पार्टी के भीतर बिखराव क' कम करब अछि। बीजेपी सँ मिललाक बाद शरद यादव केर गुट नाराज चैल रहल छथि। ऐना म' नीतीश कुमार लेल अगिला किछु दिन राजनीतिक आओर प्रशासनिक तौर पर बहुत चुनौती भरल रहत।

robotstxt: allowed

filter: keep


text:
बॉम्बे हाई कोर्टक फैसला के बाद पूर्व मुख्यमंत्री चव्हाण कहलनि कि राज्यपाल केर आदेश पूरा तरहे राजनीति सँ प्रेरित आओर पक्षपातपूर्ण छल। चव्हाण एक बेर पुनः अपना आप क' निर्दोष बतौलनि। आगा ओ कहलनि कि कोर्टक विस्तृत आदेश पढ़लाक बादे ओ एहि मामला पर आगू किछु टिप्पणी करता। अपने क' बता दीकि ई मंजूरी महाराष्ट्र केँ राज्यपाल द्वारा सीबीआई क' 2016 मे देल गेल छल। चव्हाण केँ वकील कोर्ट मे कहने छल कि फरवरी 2016 मे राज्यपाल सी.विद्यासागर राव द्वारा सबूत सभक आधार पर नहि, बल्कि बदलल राजनीतिक माहौल केँ कारण मंजूरी देना छल।
अपने क' बता दी कि चव्हाण पर आदर्श सोसायटी मे अप्पन रिश्तेदार सभकेँ दू फ्लैट देबाक एवज मे सोसायटी केर अतिरिक्त एफएसआई (फ्लोर स्पेस इंडेक्स) देबाक आरोप छल। हुनका पर इयो आरोप छल कि जखन ओ राजस्व मंत्री छलाह, ओ गैरकानूनी रूप सँ गैर सैनिक सभकेँ 40 प्रतिशत बेसी फ्लैट देबाक मंजूरी देना छल। सीबीआई केर एफआईआर मे हुनकर नाम सेहो शामिल छल, मुदा दिसंबर 2013 मे ओहि समय के राज्यपाल के. शंकरनारायण चव्हाण पर मुकदमा चलेबाक मंजूरी देबै सँ मना क' देना रहथिन।
ओनाकि मार्च 2015 मे हाई कोर्ट चव्हाण केर ई मांग मानबा सँ मना क' देना छल कि हुंकार नाम एहि केस सँ निकालल जाए किएक जे राज्यपाल सेहो मंजूरी देबै सँ मना क' देना अछि। ऐहिक बाद सीबीआई एक बेर फेर सँ राज्यपाल सँ संपर्क केलक आओर फरवरी, 2016 मे राज्यपाल चव्हाण पर मुकदमा चलेबाक मंजूरी द' देना छल।


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 18 October 2011
गजल
करेजा हमर काटि लेलक ओ हन्सैत हन्सैत
प्रेम पाश मे ओझरा देलक ओ हन्सैत हन्सैत
अज्ञानी के प्रेमी बना देलक ओ हन्सैत हन्सैत
चंचलता के गंभीर केलक ओ हन्सैत हन्सैत
आब नीन चैन उड़ा देलक ओ हन्सैत हन्सैत
प्रेमक पाठ त पढ़ा देलक ओ हन्सैत हन्सैत
गेल विदेश अलग केलक ओ हन्सैत हन्सैत
हमरा कना के छोडि देलक ओ हन्सैत हन्सैत
मिलन विरह मिला देलक ओ हन्सैत हन्सैत
जीवनक मोल सिखा देलक ओ हन्सैत हन्सैत
गजल/आलेखक लेखक/प्रस्तुतकर्ता छथि: मिहिर झा at 10/18/2011 10:56:00 am
Subscribe to: Post Comments (Atom)


text:
जगदीश
प्रसाद मण्डल
तीन टा लघुकथा-कियो ने/ मुइलो बिसेबनि
कियो ने
डेढ़ मासक शीतलहरि समैक रोहनिए उतारि देलक। पला-पला ओस
पाला बनि दिन-राति बर्फवारी करैए जइसँ मनुखकेँ के कहए जे मालो-जाल आ गाछो-बिरिछ
जिनगीसँ तंग-तंग भऽ काहि कटैसँ मरबे नीक बुझैए। चटपट मरब काहि काटबसँ नीक होइते
छै। जहिना माल-जालक रूइयाँ भरि दिन भुलकल ठाढ़ रहैए तहिना मनुखोक। मुदा
माल-जाल जकाँ सौंसे देहक नै। कारणो अछि जे मनुखकेँ रूइयाँ संग केशो होइ छै, माल-जालकेँ से नै होइ छै। गाछ-बिरिछक पात अपन रंगेटा नै बदलि, पीअर भऽ भऽ सुखौ लगल आ तुबि-तुबि खसौ लगल अछि। आने-आन जकाँ पचासी बर्खक
सुगियोकाकीकेँ मन कहए लगलनि जे छिआसीअम अगहन भरिसक नहियेँ देखब। जेहो
जारन-काठी आ अन्न-पानि घरमे छल सेहो सठि गेल, शीतलहरिक
कोनो ठेकान नै अछि, तखन जीब केना?
मनमे कोनो बाटे ने भेटनि। बाटो केना भेटितनि जौं माटिक रस्ता बाट होइ आ दिन-राति
बर्खा होइत रहै, तखन पक्की सड़कक सुख कल्पने हएत किने? मुदा मरितो दम लोक, जीबैक आशा थोड़े तोड़ैए जे
सुगियाकाकीक पचासी बर्खक पाकल फलक आँठी जकाँ सक्कत नै हेतनि। सकताएले आँठीमे ने
अॅकुड़ैक शक्ति सेहो अबै छै। सुगियाकाकीक नजरि गेलनि व्यास बाबापर। ओ जे कंठ
फाड़ि-फाड़ि कहै छथिन जे ‘लूटि लाउ, कुटि खाउ, भिनसर भने फेर जाउ।’ से समैक ठेकान किअए ने केलखिन जे जखनि घरसँ निकलैबला समए बनत तखने ने
लोक घरसँ निकलि किछु करत आ जखन घरसँ निकलैबला समैए ने हेतै, तखन केना दोसर दिन किछु करए निकलत? मुदा पेट से
थोड़े बूझत। देहक जे सुख छै से केना भेटतै? आकि व्यासबाबा
एयर कंडीशन मकान, भरल-पूरल अन्न-पानिक जिनगी बूझि बजै छथिन।
जेते सुगियाकाकी मनकेँ मथैत तेते ओझराएले जाइत रहथि। जीबैक बाट कि भेटतनि जे
आरो मन सोगाएले चलि गेलनि। असकर सिबा घरमे दोसराइतो तँ नहियेँ अछि जे दुनू
गोटेक बुधियो आ हाथो-पएर लड़ा-चला कऽ देखितिऐ जे जीब सकै छी कि नै। एहने समैमे
ने दोसराइतिक जरूरति होइ छै। आन समए हेबे किअए करतै?
असकरे लोक चाह पीब लइए, खेनाइ खा लइए, सुति-पड़ि
रहैए तखन दोसराइतक जरूरते कि। दिन-रातिमे ऐसँ बेसी चाहबे कि करी। चौबीसो घंटा
कटैक धार तँ बनले अछि किअए ने कटत। मुदा से नै उमेरो तँ किछु छी। बुढ़ाड़ी मृत्युक
कारण छी मुदा जुआनीकेँ केना से कहबै? होइ छै तेकरो हजारो
कारण, मुदा कारण कारण तँ भऽ सकै छै। अकारण-कारण केना भऽ सकै
छै। हिया कऽ दुनियाँ दिस सुगियाकाकी तकलनि तँ बूझि पड़लनि बेसौगरकेँ ठेंगो
एकटा टाँगक काज करै छै। तँए एकटा सहयोगीक जरूरति तँ अछिए। मुदा सहयोगी हएत के? बेटी सासुरे बसैए, नैहरो हटले अछि, तखन? मुदा जरूरत तँ अछि अौझुका? से तँ लगेक लोकसँ भऽ सकैए। मनमे प्रश्न अबिते काकीक मनमे उत्तर स्पष्ट
भऽ गेलनि जे रीतलालक ऐठाम जा अपन बात कहिऐ जे ओ कि कहैए। अनेरे बाबू जन लेबह हौ,
तँ पनरह बापूत अपने छी। तइसँ तँ काज नै चलत, काज
तँ अछि अपन बनि अपना जकाँ जिनगी पार लगबैक? मुदा तइसँ पहिने
विचारि लेब नीक हएत जे जौं भार उठा लेलक तँ बड़ बेस, जौं
नै उठौत तखनि? तखनि कि, तखनि यएह
ने जे रीतलाल सन-सन बाबन गाही गाममे पसरल अछि। सभ कि कोलि फटुए आकि रस फटुए भऽ
जाएत। जेकरा हम अपन बना अपनेबै से किअए ने अपनौत। जौं सेहो नै अपनौत तँ पहिने
बुझा कऽ कहबै पछाति बुझेबै। उमेद-नाउमेदक बीच सुगियाकाकी रीतलाल ऐठाम विदा भेली।
ठंढसँ जहिना देह सिरसिराइत तहिना देहक फाटल-पुरान वस्त्र सिमसिमाएल। सुगियाकाकीकेँ
देखते रीतलाल अचंभित भऽ गेल जे एहनो समैमे निकलि काकी दरबज्जापर एली। सुगियाकाकीकेँ
रीतलाल साक्षात् लक्ष्मी स्वरूप बुझैत। गुणसँ भरल, जेहने
कंठक स्वर, तेहने नजरिक गुण आ तेहने हाथक लूड़िसँ
भरल-पूरल सुगियाकाकी। जाड़सँ सिरसिराइत काकीकेँ देखिते रीतलाल अपन देह परहक
कम्मल सुगियाकाकीकेँ ओढ़बैत अगियासी जोड़लक। अगियासीक दुनू कात दुनू गोटेकेँ
बैसिते गप-सप्प उखड़ैक मनसून बनए लगल। मुदा दुनू अपन-अपन मुँह दबने। मनमे
अपन-अपन राग-दोख जे केना पुछबनि, काकी केम्हर एलौं। दरबज्जापर
एली तँ चाहक बेर चाह, जलखै बेर जलखै, कलौ
बेर कल्लौ आ सुतै बरे ओछाइनिक ओरियान कऽ देबनि।
तहिना सुगियाकाकीक मनमे उठैत जे घरवारी पहिने किछु
हँ-निहस बाजत तखन ने उतारामे अपनो दुखनामा कहबै। गुमा-गुम्मी पसरल। मुदा किछु
समए गुमा-गुमी भेला पछाति सुगियाकाकी गुमगुमबैत गुमगुमा जकाँ बजली-
“बौआ, एक तँ तूँ एक वंशक छह, दोसर अंश तोरामे अछि, जे सुतलो-सूतल कानसँ सुनैत
रहै छी, तँए...।”
‘तँए’ कहिते सुगियाकाकीक बोल ब्लॉटिंग
पेपरमे साेंखल रोसनाइ जकाँ बन्न भऽ गेलनि। मुदा किछु प्रश्न तँ उठिए गेल छल,
जे तूँ एकवंशक छिअह। तइ संग लूड़ि-बुधिक अंश सेहो अछिए। रीतलाल
बाजल-
“काकी, तेहेन दुरकाल भऽ गेल अछि जे चिड़ै-चुनमुनीक
कोन बात जे नम्हरको-नम्हरकोक जान बँचब कठिन भऽ गेल अछि। चीन-पहचीन सेहो मेटाएल
जा रहल छै, तखन तँ लोक ताबते धरि ने धीरज राखत जाबत धरि
आँखि तकैए। ओना तकितो आँखि देहक दुआरे अथबल भऽ जाइ छै मुदा तैयो तँ भूख लगने
टंगटुटा चुट्टी जकाँ नेङराइतो चलिते अछि। नेङराइत-नेङराइत जखन बेदम भऽ जाइए आ
पेटक आगिमे जरए लगैए तखने ने अपनाकेँ हवन चढ़बैए। मनुख तँ सहजे मनुख छी।”
रीतलालक बातकेँ सुगियाकाकी किछु बेसीए बुझलनि। बेसी
बुझैक कारण काकीक सोचक धार। होइतो तँ एहिना छै जे एक्के मुँहक बात कियो बेसी
बुझैए तँ कियो कम। मुदा तइ संग तेसरो बुझिनिहार तँ होइते अछि जे समगम बुझैए।
समगम माने जेते प्रश्नकर्ताक बात रहल तेतबे सुनिनिहार बुझलक। सुगियाकाकी तँ
सहजे सुग्गा बोल परखिनिहारि छथि। जहिना कोनो रंगक वस्त्रपर दोसर रंग चढ़बैक
विधि अलग-अलग अछि, अलग-अलग ई जे कियो बेधड़क दोसर रंग घोड़ि
वस्त्रकेँ डुमा देलक तँ कियो आस्ते-आस्ते रंग घोड़ि बेर-बेर डुमा-डुमा रंग
चढ़बैए...। तहिना काकी मोने-मन सोचए लगली जे बेधड़क अपन विचार रखैसँ पहिने,
आस्ते-आस्ते मनक उद्गार बेक्त करब बेसी नीक हएत। विचारिते छेली
आकि रीतलालक पत्नी-कबुतरी चाह नेने पहुँचली। काकीक हाथमे चाहक गिलास पकड़बैत
कबुतरी बाजलि-
“काकी, तेहेन टिकजरौना समए भऽ गेल जे एक
तँ दुनियाँ जाड़सँ जड़ा गेल अछि तैपर आगियो-छाइकेँ कि ओ तेजी छै जे
बैशाख-जेठमे रहै छै। ओइ समैमे जेत्तै जारनसँ रोटी-तरकारी बनैए तेतेसँ अखन चाह
बनैए।”
कबुतरीक
रस-रसाएल बोल सुनि कोइली बोलीमे सुगियाकाकी बाझक स्वरलहरी छिटकबैत बजली-
“कनियाँ, एहने-एहने समैमे पुरुखक
पुरुखपना परिवारमे देखल जाइ छै। सभ किछु सुरीत रहने भारीओ काज हल्लुके बूझि
पड़ै छै, मुदा सभ किछु विपरीत रहने जौं अपन-अपन परिवार,
समाज आ मातृभूमिक सेवा जे करैए, वएह ने
पुरुखपना भेल। बूढ़ भेलौं, कोनो कि भगवान तँ नहियेँ छी जे
जे कहब से भइए जाएत। मुदा एते तँ कहबे करबह जे भगवान हमरे सनक नम्हर जिनगी सभकेँ
देथुन जे हँसैत-खेलैत दुनियाँ देखैत चलत।”
एक
संग अनेको प्रश्न काकी बाजि गेली। किछु बात कबुतरी बुझबो केलक आ किछु नहियोँ।
रीतलालो काकीक सोल्हन्नी बात तँ नै बुझलक मुदा कबुतरीसँ तँ बेसी बुझबे केलक। दोसर
बात रीतलालक मनकेँ ईहो ठेललक जे परिवारक भीतरक जे प्रश्न अछि ओइमे परिवारक
सभकेँ विचार रखैक समान अधिकार छै मुदा समाजक बीच तँ एक-मतक जरूरति होइ छै। तइले
परिपक विचारक जरूरति होइते छै। कबुतरीओकेँ गर भेटल, मुँहमे
ताला-लगा पति दिस आँखि उठौलक।
कबुतरीक नजरि पड़िते रीतलाल बाजल-
“काकी, अखने देखियौ जे एक गिलास चाह
पीलौं। यएह चाह गरम समैमे मन भरि दैत, मुदा अदहोसँ कम शक्ति
रहि गेल छै, तहिना तँ मनुखोक शक्तिकेँ होइ छै।”
रीतलालक प्रश्न सुगियाकाकी ठाढ़ काने सुनललनि। प्रश्नक
एकभग्गु उत्तर नै दैत बजली-
“रीतलाल, तोंही दुनू परानी अखन ऐठाम छह।
परिवार तँ दुनू गोरेक छिअह। जे संतान छह ओहो सम्मिलिते छह। तँए परिवारमे ओहन
विचारक धार बहबैक छह जे जिनगीक संग हँसैत-खेलैत-बोहैत चलए। हँसी-खेल दुनियाँमे
कहाँ छै, ओ छै अपन काजमे। अपन परिवार छी आकि परिवार अपन,
एकरा नीक जकाँ बुझने लोक अपन परिचए बूझि पबैए।”
काकीक विचार सुनि रीतलाल, पत्नीकेँ कहलक-
“काकी कि केतौ पड़ाएल जाइ छथि जे गपे सुनैमे रहि जाएब। जाउ,
भानसक जोगार करू। खेला-पीला पछाति निचेनसँ गप-सप्प करब।”
पतिक सह पाबि कबुतरी बजलि-
“एहेन समैमे काकीओ कतए जेती। हम सभ जुआन-जहान छी से तँ एक मोटा
वस्त्र देहमे सटने छी, काकीक तँ सहजे सुखाएल हड्डी छन्हि, बेसीए जाड़ होइत हेतनि। पहिने चाइटा गोरहा आनि कऽ घूरमे दऽ दइ छिअनि
जे लगले टनगर भऽ जेती। अच्छा ई कहथु जे कि खाइक मन होइ छन्हि?”
आशा पाबि सुगियाकाकी आस दैत आस मारलनि-
“कनियाँ, भने दुनू बेक्ती छह, एक तँ भगवान बेसी अज-गज नै देलनि, तैयो अपन काजे
ओहन रहल जे सभ दिन अजे-गजेमे बीतल। मुदा जे किछु अपन अछि सभ समैट लिअ। पाँच
कट्ठा खेत बढ़ने अहूँक उपजा बढ़ि जाएत आ हमरो दिन घुसकैत कटि जाएत।”
काकीक बात सुनि रीतलाल बाजल-
“काकी, हमरासँ लगो अहाँकेँ बहुत अज-गज अछि
पहिने ओ...?”
झपटि कऽ काकी बजली-
“पहिने पाछू किछु नै, चिड़ैकेँ जतए घोघ
भरै छै ततए रहै छै। जे कियो अपन छथि ओ एहेन दुरकाल समए नै देख रहल छथि।”
“देख किअए ने रहल छथि मुदा सबहक तँ अपने जान भौर भऽ गेल छन्हि, तखन अनकापर नजरि केना जेतनि?”
रीतलालक बात सुनि सुगियाकाकीकेँ कटु लगलनि। कटु लगिते
मन रब-रबेलनि। कबकबाइत बजली-
“बौआ रीतलाल, कहलअ तँ बड़-बढ़ियाँ मुदा,
मनुख तँ विवेकी होइ छै, ओकरा तँ विवेकसँ डेग
उठबए पड़ै छै। जौं से नै उठौत तँ मनुखता केना औतै। खाली दूटा हाथे-पएर रहने तँ नै
हेतै। दूटाकेँ के कहए जे चारियोटा पएर रहने पशु तँ पशुए भेल किने। जे हाथी पाँच
गोटेकेँ पीठपर लादि चलैए। मुदा ओकराे तँ अपना रहैक ठौर-ठेकान आ खाइ-पीबैक ओरियान
करैक लूड़ि नहियेँ होइ छै। ई दीगर बात जे बिनु दोसराइते बोन-झाड़मे रहि
जीवन-जापन कऽ लइए मुदा पालतू तँ तखने कहबैए जखन मनुखक संग जीबैए।”
सुगियाकाकीक बात रीतलाल नीक जकाँ नै
बूझि पौलक। प्रश्न उनटबैत बाजल-
“काकी, जखनि
मनुख मनुख छी तखनि दोसराइतकेँ बाँहि पकड़ि उठाबए आकि दोसराक बाँहिक आशा अपने
उठैमे करए?”
रीतलालक विचार सुनि सुगियाकाकी मुस्कियाइत बजली-
“बौआ, कालक्रमे मनुख धरतीपर आबि आगू
मुहेँ चलैत अछि। तहीले परिवार-समाजक जरूरत होइ छै। जखनि बच्चाक जन्म होइ छै
तखनि जौं ओकरा दोसर रच्छा नै करतै तँ कि ओ उठि ठाढ़ भऽ सकैए। नै भऽ सकैए। तहिना
बुढ़ाड़ीमे, जखनि शरीरक सभ अंग आस्ते-आस्ते काज करब छोड़ि
दइ छै तखनो तँ दोसराइतक जरूरत होइते छै। जौं एतबो बात लोक नै बूझत तँ कि ओ मनुख
कहबैक अधिकार रखैए।”
सुगियाकाकीक बात सुनि रीतलालक मनमे उठल
जे अनेरे काकी सन लोककेँ ओझरीमे ओझरबै छिअनि। अपनो नीक नहियेँ होइए। नीक तँ
तखनि हएत जखनि कामधेनु सन काकीसँ दूधक आशा राखब। तइले दुधारू भोजन आ रहैक ओरियान
करए पड़त। मुदा जइ पटरीपर गप-सप्प उतरि गेल अछि, तइसँ हटि दोसर
लीकपर जाइमे बाधा तँ बीचमे अछिए। अपनाकेँ ओझराएल देखि रीतलाल बाजल-
“काकी, अहाँ अपन
जिनगी आ अपन विचारक मालिक अपने छी। जे मन हुअए से करब। अखनि एतबे जे जेते दिन
अपन बूझि रहए चाहब, तइमे बाधा नै हएत। आगू अपन जानी।”
रीतलालक विचार सुनि सुगियाकाकीक मन
मानि गेलनि जे रहै जोगर स्थानपर पहुँच गेलौं।
सात भाए-बहिनिक बीच सुगियाकाकी अंतिम
तेसर बहिन। श्याम वर्ण, चाकर गोल मुँह, चौरस
देह, मझोल कदक सुगियाकाकी। गाममे बेछप जनाना। ओना समाजक
जनानाक बीच एकरूपता बेसी मुदा तइसँ भिन्न रहने सुगियाकाकी छेलीह। समाजक बहुलांश
जनाना खेती-बाड़ीसँ जुड़ल तँए दिन-राति ओइ चक्कीकेँ चलबै पाछू बेहाल। बेहालो
केना नै रहती? मनुख बनि जखनि ऐ धरतीपर खेल खेलैले एलौं,
भिनसरमे घर-द्वार बना लेब, दुपहरमे बिलमि
रौद-बसात जीड़ा लेब आ साँझमे सभकेँ उसारि अपने उसरि जाएब, यएह
ने भेल जिनगी। से तँ सबहक सोझेमे अछि। पतिआनी लगौने बाबा अपन बेटाकेँ बाबा बना
अपने उसरि-बिसरि जाइ छथि। अहिना ने दोसर दिससँ पोता-बेटा बनैत, बाबाक कुट्टी लग पहुँच अपन समाधि लइए। मुदा ऐ बीच जे कुत्सित बाधा बिचमाइन
करैत रहल ओकरा तँ देखए पड़त किने?
समाजमे सुगियाकाकी ऐ दुआरे बेछप छेली जे
जेहने हाथक लूड़ि बदलल छेलनि तेहने छातीक धड़कनक संग कंठक स्वर, जे मुँहक बोल होइत निकलै छेलनि। गीत-संगीत प्रेमी सुगियाकाकी। भित्ति-चित्र
वृत्तिवाली सुगियाकाकी। अदौरी, दनौरी, बिऔरी इत्यादिक संग आमक अँचार-मोरब्बासँ लऽ कऽ तिल-तिसी धरिक अँचार
बनौनिहारि। तइ संग सतरंग सागक संग सतरंग तरकारी-भुजिया-तड़ुआ बनौनिहारि सुगियाकाकी।
साठि बर्ख पूर्व सुगियाकाकी वसन्तपुर
एली। जइ परिवारमे एली ओ परिवार बहुत जत्था-जमीनबला नै। घराड़ी संग पाँच कट्ठा
चास। मुदा जेकरा संग बिआह भेलनि, ओ जेहने देखैमे भव्य तेहने कंठक
सुरील। भजन-कीर्तन, नाच-गानसँ सोमनाथकेँ बच्चेसँ सिनेह
छेलनि। जेना पाछूएसँ नेने आएल होथि तहिना। दसे-बारह बर्खसँ जे घर छोड़ि बौड़ाए
लगल ओ रंगमंचक धीर कलाकार बनि बौड़ाइते रहल। पुश्तैनी तीन पुश्त आगूसँ सुगियाकाकीक
नैहरक परिवार गीत-संगीतसँ जुड़ल। सोमनाथो घुमैत-घामैत सालक तीन-तीन-चरि-चरि मास
रहबो करैत आ सीखबो करैत।
किसान परिवार रहितो विश्वनाथक -सुगियाकाकीक
पिता- परिवार कृर्षि कार्य-खेती-बाड़ीसँ अलग छेलनि। ओना परिवारमे बीस बीघा चास
आ पाँच बीघा गाछी-कलमक संग नमगर-चौरगर बासो आ पोखरिओ-इनार छन्हिहेँ।
कला-मर्मज्ञ विश्वनाथक परिवार, सोमनाथक बिआह अपन परिवारमे करा
लेलनि। ने सोमनाथक घर-द्वार देखलनि आ ने धन-सम्पतिक हिसाब-किताब पढ़लनि।
वसन्तपुर अबिते सुगियाकाकी परिवारक
स्थिति देख मर्माहत भेली। मुदा उपाए की। पतिक कमाइ -अर्थ रूपमे- किछु ने, सालमे पाहुने-परक जकाँ आन-जान। पेटक आगि शान्त करै खातिर सासु-ससुर दिन-राति
एकबट्ट केने मुदा कट-मटी तँ रहबे करनि। नव कनियाँ बनि सुगियाकाकी घरमे एली,
केना सासु-ससुर कहतनि जे कनियाँ बोिन-बुत्ता करए संगे चलू। परिवारक
प्रतिष्ठा तँ प्रतिष्ठा छिऐ भलहिं जिनगी भरि नै निमहे। एको दिन आकि एको
क्षणक महत तँ जिनगीमे छइहे। अपन दिन-दुनियाँ देखैत सुगियाकाकी अपना दिस तकलनि
तँ भरल-पूरल खजाना देखलनि। परती देखि जहिना किसानीक जिज्ञासा जगैत, बजार देखि बेपारक जिज्ञासा जगैत तहिना सुगियाकाकीकेँ भेलनि। मुदा, सासु-ससुरक ऊपर आगू चढ़ि मँुह केना उठौती, ई तँ
प्रश्न रहबे करनि। जिनगी जीबैत-जीबैत लोको आ पशुओ-पक्षी अभ्यस्त भेने आनन्दित
जिनगीक सुख-भोग तँ करिते अछि। मुदा जँ बरिसल पानिकेँ खेतक आड़ि बान्हि-बान्हि
नै राखब तँ खेतमे पानि केना अड़त। जाबे खेतमे पानि नै अड़त ताबे धान केना रोपब।
जँ से नै रोपब तँ बोनिहारिन-बोनिहारक पुतोहुक कलंक केना धुआएत? आ जौं से नै धुआएत तँ जिनगीए केहेन भेल? रंग-बिरंगक
प्रश्न सुगियाकाकीक मन बरसैत पानिक बुलबुला जकाँ इन्द्रधनुषी रंग नेने बनैत आ
फुटैत। मनमे विचारलनि जे सभसँ पहिने अपन ढेकी-जत्ताक ओरियान करी। जखनि
ढेकी-जाॅत भऽ जाएत तखन समाजक कुटौन-पिसौन कऽ अपन स्वतंत्र कारोबार अपन घर-आंगनमे
करब। कि हमरा चूड़ा-चाउर कुटैक लूड़ि नइए। कि हमरा मेदा-चिक्कस पीसैक लूड़ि
नइए। तखन तँ भेल जे उक्खैर-समाठ, ढेकी-जाॅतक ओरियान करब।
केना सासु-ससुरकेँ कहबनि जे अहाँ कर्जा लऽ कऽ हमरा कीनि दिअ। मुदा अपना
माए-बापकेँ तँ कहि सकै छी। देह-हाथ मारि जे आंगनमे बैसल रहै छी तइसँ नीक जे अपन
घर-आंगनमे किअए ने अपन लूड़िक किताब लिखब शुरू करी।
आंगनक ओसारपर ओछाएल ओछाइनपर बैस सुगियाकाकी
अपन दिन-रातिक झख-झखैत मोने-मन सुमारक करए लगली जे केना पौतीमे राखल
खीड़ा-करैलाक बीआ समैपर माटिमे गाड़ल जाइ छै। समए पाबि जखनि माटि पकड़ि हाल
पबिते फुड़फुड़ा कऽ अॅकुर माटिक ऊपर आबि अपनाकेँ गाछ कहए लगै छै। बौधिक रूपे
अगुआएल सुगियाकाकीक उत्साह जगलनि। किअए ने फूल जकाँ गंध सिरजि हवाक संग
वायुमंडलमे पसरब? मुदा बीचमे बाधा तँ अछिए, ओ अछि जइ परिवारमे एलौं ओ परिवार अपन छी आकि नै। कहैले तँ सभ कियो
छथि मुदा हमरा विचारकेँ कते महत अछि से तँ थाहला पछाति बूझब। मुदा थाहो लेब तँ
कठिन अछि। एकरूपा सासुकेँ तँ सम्हारि बाजि सम्हारि लेब मुदा ससुर तँ पुरुख
छथि। पुरुखक करेज बेसी स्वार्थी होइए, अपन िवचारकेँ दउ-चप
बले रखए चाहैए। मन ठमकलनि। ठमैकते सुगियाकाकीक मनमे बिजलोका जकाँ छिटकलनि। मन
मानि गेलनि जे सासुकेँ संगी बनौल जा सकैए। जखने सासु समटेती तखने ससुर उसरता, उसरैत-उसरैत अपने उसरागा बनि सोझ भऽ जेता।
दोसर दिन साँझू पहर सुगियाकाकी चुल्हिक
ओरियान करिते छेली आकि सासु-ससुर अनका खेतसँ खटि कऽ कऽ एली। पुतोहुकेँ काजमे
लागल देखि रधिया पतिकेँ कहलखिन-
“बड़ काजुल कनियाँ घरमे पएर रखलनि अछि।”
पत्नीक बोलकेँ नकारब सोहनलाल उचित नै बुझलनि,
बुझलनि ई जे संगे-संग संगी बनि भरि दिन संगे काज केलौं तखनि जेहने विचार अपन
अछि तेहने ने हुनको हेतनि लोकक काजो तँ लोकक पहिचान छी। तहूमे भरि दिनक
थाकल-मारल अपनो घरमे अराम नै करब, से केहेन हएत? अष्टयाम कीर्तनमे जहिना अगुआ-पछुआ एक्के धूनमे जयकार करैए तहिना
सोहनलाल ताल मिलबैत बजला-
“हम सभ तँ हिनका सबहक -बेटा-पुतोहु- नौकरी करै छी। ओना उचितो
अछि। तेहेन भगवान जन्म देलनि जे सोझे हाथे-पएरटा देलनि। मुदा ओइमे बेमानी नै
केलनि। ओ चारू सुरेब अछि। जँ चारूमे सँ एकोटा अबाह रहैत तखन के केकरा पुछैत।
अहीं हमरा पुछितौं कि हमहीं अहाँकेँ पुछितौं। भीख छोड़ि दोसर कोनो रस्ता
जीबैक रहितए?”
नमगर-चौड़गर पतिक बात सुनि रधिया भाव-विह्वल भऽ गेली।
निशाँएल साहित्यकार जकाँ जे गुदरी-चेथरीक आगिसँ सोनाक लंका जरबै छथि,
तहिना सासु-ससुरक बोल सुगियाकाकीक कानमे पड़लनि। अनुकूल मनसून देखि सुिगयाकाकी
दाव सम्हारलनि। भरल बाल्टीन पानि आ लोटा नेने आगूमे पहुँच गेली। पुतोहुक आग्रह
देखि रधिया जहिना बरफ पानि-हवा बनि अकासमे उड़ि जाइए तहिना रधिया उड़ैत
बजली-
“कनियाँक सभटा सीख-लीक खनदानीए छन्हि।”
रधियाक संग सोहनलाल आरो उड़िया गेला। उड़िआइत बजला-
“जहिना दबो भोज्य-वस्तु, चमकैत थारीमे
परोसलापर अनेरो खेबैयाक मन भरक्षए लगै छै तहिना घरक चिष्टे-चार ने घरकेँ घर
बनबैए। ई घर कि कोनो हमरे छी आकि आब हिनके सबहक भेलनि। जेना सम्हारथि।”
ससुरक बोल सुनि सुगियाकाकीक मनमे भेलनि,
जेहने परिवारमे भगवान जन्म देलनि भरिसक सासुरो तेहने भेल। मोने-मन भगवानकेँ
गोड़ लागिते जगलनि जे ई दलिदता कते दिन छहटा हाथ पएरक आगू ठाढ़ रहत। मुदा
सासु-ससुरकेँ जे जिनगी भरिक बात पेटमे छन्हि से जाबे सुनि नै लेब ताबे बुढ़ी
थोड़े कहती अपन चौथारीक गप-सप्प। तइ सुनैले तँ किछु पूजी-समए लगबै पड़त। जहिना
बड़का करखन्ना बैसबैले बड़का घर बनबए पड़ै छै तहिना नम्हर गप-सप्प सुनैले बेसी
धैर्यक जरूरत पड़ै छै। जइ बनबैमे किछु बेसीओ समए लागि सकै छै।
खेला-पीला पछाति सुगियाकाकी मालीमे तेल
नेने सासु-ससुर लग पहुँचली। भरि दिनक थाकलक दबाइओ छी तेल। सोहनलाल रधियाकेँ
कहलखिन-
“काल्हि धनरोपनी समापत भऽ जाएत। गाममे
कते गिरहत तँ आठ दिन पहिने रोपनी उसारलनि। ई तँ गुण अछि जे अपना सभ केकरो
बान्हल जन नै छिऐ ने तँ अपनो सबहक काज आठ दिन पहिने समापत भऽ गेल रहितए।”
आगूक बात सोहनलालक पेटेमे रहनि आकि
सुगियाकाकीक हाथमे माली देखलनि। माली देखिते घरक माली -मालिक, बेटा-पर नजरि गेलनि। अपने फुड़ने बाजए लगला-
“भगवान तेहेन बेटा देलनि जेकरा ने अपन
खाइ-पीबैक ठेकान छै आ ने परिवारक ठेकान छै। ओहन मनुख बुते घर चलत। अखन अपने दुनू
बेक्ती थेहगर छी, कहुना कऽ घीच-तीड़ परिवारकेँ ससारने चलै
छी।”
बेटापर पिताक आक्षेप सुनिते रधियाक मनक महथीन बाजलि-
“बेटा धन छी आकि कोनो बेटी छी जे घर-अंगनाक टाटक अढ़मे नुकाएल
रहत। भगवान हमरो सबहक औरुदा ओकरे दौ जे आरो बोनाएल रहए।”
ससुरक बात सुनि जहिना सुगियाकाकीक मन
बिस-बिसेलनि तहिना सासुक बात सुनि मन तन-तनेबो केलनि। मुदा सासु-ससुरक बीचक
बातमे नव कनियाँकेँ पड़क चाही आकि नै? मन ओझरा गेलनि। मुदा
नीककेँ नीक आ अधलाकेँ अधला जौं नै कहल जाए तँ के पटकाएत तेकर कोनो ठीक छै। हँसीओ
होइ छै हहासो होइ छै। गंभीरो हँसब होइ छै आ फुलहो हँसब होइ छै, मुदा से बूझत के? हँसी तँ हँसी छिऐ। मुँह खोलि
बत्तीसी जोरसँ छिड़िया देलिऐ, बड़का हँसब भेल! तारतम्य करैत सुगियाकाकी सासुक विचारपर, सासु दिस
घूमि, डिबियाक रोशनीमे मन्हुआएल चोकटल फूल जकाँ नै,
खिलैत कली जकाँ आँखि-भौ-नाकक संग मुस्किएली। पुतोहुक मधुर मुस्कान
देखि रधियाकेँ, जहिना गोबर खत्तोक पानि धाराक संग पाबि
गंगामे पहुँच गंगाजल बनि जाइए तहिना भेलनि। सौझुका बेला-बेली जहिना अपन चौंसैठो
कलासँ नाचए-गाबए लगैए तहिना रधिया पतिकेँ देखबैत बजली-
“सोमनाथ अपन गुणक हिसाबसँ दुनियाँक
गुणा-भाग जोड़ैए। जोड़ह, आरो जोड़ह। हम सभ माए-बाप भेलिऐ, जीता-जिनगी ई नै कानमे आबए जे माए-बाप बेटा-पुतोहुकेँ बान्हि कऽ रखने
अछि।”
रधियाक बात सुनि सुगियाकाकीकेँ जहिना अपन शक्ति मुँह
जगौलकनि तहिना रधियाकेँ सेहो दमपति शक्ति जगौलकनि। मंदिरक आगू दुनू हाथ
जोड़ि भक्त जहिना अपन अराधना करैत तहिना अखन धरि सुगियोकाकी हाथमे माली रखने
आराधना करैत रहली। माली देखि रधिया सुगियाकाकीकेँ कहलखिन-
“कनियाँ, अहाँ बैसू जे सेवा सासुरक छी ओ
तँ सासुरेमे ने सीखब। हम अपने अहाँ ससुरकेँ देह-हाथ ससारि दइ छियनि। ओना ससुरोक
सेवा पुतोहुक कर्तव्य छी मुदा स्थान-विशेषक अनुकूल। पिताक सेवा आ ससुरक सेवा
एक रहितो दू प्रक्रियासँ चलै छै। तहिना जन्मदात्ती माए आ पोसिनिहारि
सासु-माएक सेवामे सेहो भेद होइ छै। अहाँक ससुर सन भगवान केकरा ससुर देलखिन। भगवान
एहने सभकेँ देथुन।”
परिवारक -तीनू गोटेक- बीच अपन प्रतिष्ठा
पबैत सोहनलालक मन सोहनगर होइत-होइत सोन्हाएल दूधक डाबाक मक्खनक सुगंध निकालि
बाजल-
“कनियाँ, ऐठाम
तीनिए गोरे छी। अहीं तीनू गोरेक ने ई घर छी। ऐ घरक भार तँ तीनिए गोरेक ऊपर अछि
किने। अहूँ खनदानी घरक बेटी छी। दुनू गोरे -सासु-पुतोहु- विचारि जे कहब से
मानैत चलब। सएह ने...।”
ससुरक विचार सुनि सुगियाकाकी शुभ
प्रभातकेँ प्रणाम केलनि।
दोसर दिन सबेरे सासु-ससुर बोनि करए
घरसँ निकलली। भानस करैसँ पहिने चाह-ताह पीला पछाति,
सोलह बर्खक नव कनियाँ सुगियाकाकी घरक चौकठि लग बैस अपन शक्तिकेँ खोजए लगली।
हमरा सन परिवारमे जौं देह धूनि श्रम नै कएल जाएत तँ परिवारक नीवमे मजगुती नै
औत। शक्तिक क्षय श्रम आ भोग दुनूमे होइ छै। यएह छी अकास-पतालक दूरी। जतए जे होउ,
आइसँ दिन-चर्या बना चलब। भोरहरबामे पाँचटा प्रभाती गाएब आ पहिल-दोसर
साँझमे पाँचटा मंगल सेहो गाएब, अपना घरमे गाएब, अपन सासु-ससुरकेँ सुनेबनि। सभ अपन घर देवताकें पूजा करैए, हमहूँ करब। तइसँ पहिने अखने चिक्कनि माटि घोरि सभ घर-ओसारकेँ ढोरब
शुरू कऽ ली। सुखैओमे दू-तीन दिन लगबे करत। कहियाले आ केकराले भित्ती-चित्रक
लूड़ि राखब। जिनगीक ठेकान नै अछि। बिनु बँटने जे संगे जरि जाएत तँ अधरम हएत।
सभ घर-ओसारमे रंग-रंगक रूप-चित्र बना लेब। कोहवर, भानस,
पढ़ैक, सुतैक रूप बना नै राखब तँ लूड़ियो-बुधि
तँ हराइते छै, हराइते जाएत। मुदा ई सभ तँ भेल घर सजबैक। मूल
तँ अछि पेट। जखन अपना खेत नै अछि तखन खेती केना करब। ओना नैहरमे जँ खेत छेबे
करनि तैयो तँ खेती अपने नहियेँ करै छथि। ई तँ निश्चित अछि जे जखने घर-ओसारमे
चित्र बनबैक लूड़ि अछि तँ काजो-रोजगार अछिए। मुदा जैठाम छी तैठाम कि रेडियो-अखबार
छै जे लोक बूझत। लोक तँ बूझत देखिए-परेख कऽ, गाम-समाज बनत
बजार। शुभ-अवसरक संग नव-नव घर बनत, नव-नव चित्रसँ घर सजौल
जाएत। से नै तँ सभसँ पहिने पेटक मुँह मारैक ओरियान कऽ ली, तखन
बूझल जेतै। ने दुनियाँ पड़ाएल जाइ छै आ ने अपने पड़ाएल जाइ छी। रहैओक अछिए आ रहब
तँ संगो चलै पड़त।
परिवारमे
सुगियाकाकीक सासुरक जिनगीक पहिल जीत यएह भेलनि जे सबहक -परिवारक- विचारसँ घर
चलत। सभ मिलि काजो-राज सिरजन करब आ सभ मिलि बाँटि करबो करब। अपन तीनू
श्रमकेँ एकठाम होइते शक्तिक रूप बनल। वएह शक्ति पूजी बनि ठाढ़ भेलनि। परिवारक
दिन-दशा सुधरए लगलनि। जेना-जेना अर्थक स्तर सुधरैत गेल तेना-तेना श्रमक रूप
बदलैत परिवार चलए लगल। कमो अपन पूजी-श्रम-अर्थ जौं अपना मननुकूल उपयोग कएल जाएत
तँ कर्कशतामे कमी अबै छै। कर्कशता ओत्तै विकृत रूप पकड़ैत जतए मनकेँ प्रतिकूल
श्रम करए पड़ै छै।
समए
बीतैत गेल। सासु-ससुर सुगियाकाकीक सहयोगी बनि एकधारामे परिवारकेँ ठाढ़ केलनि।
ओना दस बर्ख बीतैत-बीतैत सुगियाकाकीक नओं-जश चरिकोसीमे पसरि गेल छेलनि मुदा
एते-सघन काजक समाजमे, गाम छोड़ि अनतए जेबाक समैए ने भेटनि।
एक बोनिहार परिवार समाजक ओइ मानचित्रपर पहुँच गेल जे सुतिहार परिवार कहल जाइ
छै।
बीस
बर्ख पुरैत-पुरैत सुगियाकाकीकेँ पाँचटा सन्तान भेलनि। तीन बेटी दू बेटा।
सासु-ससुरकेँ रहने सुगियाकाकीक काजमे ओते बाधा नै पड़लनि जेते असगरूआ परिवारक
चिलकौरकेँ होइ छै। मनुख पैदा करब आ मनुख बना ठाढ़ करब, धिया-पुताक
खेल नै छी। ऐ बातपर सुगियाकाकी सदति काल धियान रखै छेली। मुदा धियान रखलो
पछाति दुनू बेटा मरि गेलनि। मात्र तीनू बेटी बँचलनि। समाजक लोक सुगियाकाकीकेँ
जेहने गीत गौनिहारि, तेहने चित्रकार आ तेहने पाक पकौनिहारि
एक स्वरसँ मानै छन्हि।
समए
बीतैत गेल। सुगियाकाकीक पति-सोमनाथ उड़ि कऽ बम्बई चलि गेल। ओत्तै दोहरा कऽ बिआहो
कऽ लेलक। साउसो-ससुर मरि गेलनि। तीनू बेटीक संग सुगियाकाकी वसन्तपुरमे बँचि
गेली। अपना जनैत सुगियाकाकी तीनू बेटीक बिआह नीके घर जानि केलनि मुदा समैक
विर्ड़ोमे उधिया तीनू जमाएओ आ बेटीओ मद्रासे-कर्नाटकमे बसि गेलनि।
अखनि
पचासी बर्खसँ पहिने धरि सुगियाकाकी समाजक समुद्र रूपी पेटमे हराएल रहली,
मुदा सालक शीतलहरि सुगियाकाकीकेँ असहनीय बना देलकनि।
मुइलो बिसेबनि
काल्हि भाेरेसँ केत्ताबेर लुटनी भौजी धीरू भैयाकेँ खोज करए
एली मुदा भेँट नै भेलखिन। ओना लुटनीओ भौजी अपने मनक लोक, खोज करए तँ अबै छेली मुदा परिवारक कोनो सदस्यकेँ सोझे पूछि दइ छेलखिन-
“धीरू बौआ आंगनमे छथि?”
तँ उत्तर भेटै छेलनि-
“नै।”
‘नै’ सुनिते घूमि कऽ चलि जाइ छेली।
दोहरा-तेहरा खड़ियारि कऽ ऐ दुआरे नै पुछै छेलखिन जे अपना घरक बात सभ लग बाजब
नीक नै। ओना किछु मानेमे निको छेलनि। नीक ऐ मानेमे जे झगड़ा-दनक बात जखन लोक बजए
लगैए तँ कते रंगक बात बजा जाइ छै तइसँ समैओक बेरबादी आ दोसर झगड़ा सेहो टरल रहैए।
मुदा सातम बेर एलहा लुटनी भौजीकेँ सुतरलनि। धीरू भैया गंगा नहा कऽ आएले छला कि
लुटनी भौजी आबि गेलखिन। गाड़ी-सवारीक झमारल धीरू भैया तँए आन गप करैक मन नै होइ
छेलनि। किएक तँ अपनो घरक तीन दिनक समाचार पछुआएले रहनि। आनठामसँ एला पछाति कियो
पहिने अपन परिवारक हाल-चाल ने बुझए चाहैए जे कोन काज अगुआएल, कोन पछुआएल आ कोन ठमकले रहि गेल। मुदा जखन लुटनी भौजी अपन दुखनामा कहए
एलखिन तखन नहियोँ सुनब उचित नै। अपन परिवारसँ बेसी महत जौं आन परिवारकेँ नै
देब तँ सुआरथीएक काज भेल। मुदा अपन काज छोड़ि जौं दोसरेक काज करए लगब तँ कि दोखी
नै हएब? केना नै दोखी हएब। सभकेँ अपने अधिकारो आ कर्तव्यो
छै जौं तेकरे छोड़ि देब तँ करब की? खैर जे होउ...।
एक तँ धीरू भैया रस्ताक झमारल तैपरसँ दोसर झमार दैत लुटनी
भौजी कहलकनि-
“पहिने सभ काज छोड़ि हमर पनचैती कऽ दिअ, तखनि आन काज करब?”
ओना गंगा स्नान केला पछाति धीरू भैयामे
किछु संकल्पो आ किछु काज करैक नव उहियो आबि गेलनि आ किछु छोड़बो तथा बदलबो
केलनि। लुटनी भौजीक बात सुनि मनमे उठलनि जे अखन दूर-दराजसँ आएल छी, लगले पनचैती करए बैसब, तहूमे मनो थाकले आ गरमाएलो
अछि। समैक हिसाबसँ नीक केना हएत? कोनो पोखरिसँ अछींजल भरब
तखन ने उचित होइ छै जखन जल असथिर रहल, जइसँ ने चहल-पहल रहत
आ ने गादि-गंधक संभावना रहत। मुदा लुटनी भैजीकेँ टारबो असान नै।
एक कालखंड धीरू भैया आ लुटनी भौजी गामक
नेतागिरी कऽ चुकल छला। ओना लुटनी भौजी बिनु पेनक लोटे जकाँ छेली मुदा जासुसी लेल
तँ ओहने फूटल-फाटल, पचकल-पुचकलक ने जरूरति होइ छै। तइमे लुटनी
भौजी सोल्हन्नी उपयुक्त छेलखिन। ओना, सभ बुझै छला जे लुटनी
भौजीक बात आ उनटा गाड़ीक चालि, दुनू बरबरि मुदा तैयो गाममे
ओहएटा मरदक बेटी छथि जे थनो-पुलिसक आगूमे ठाढ़ होइ छथि। जेहने रकार-तकार पुलिसक
बोल तेहने तँ लुटनीओ भौजीक रेकार-तेकार छन्हिहेँ। गामक लोक जे बुझनि मुदा
सरकारी जासूससँ तँ नीक चरित्रक छथिए। केना नै छथि,
गाम-घरक जासूरी मुखौती चलै छै मुदा सरकारीक तँ लिखौती चलैए। मलकारे ने महिंसिक
घीकेँ गाएक घी आ गाएक घीकेँ महिंसिक घी मुखौतीओ बना लइए। आकि कीनिनिहार बनौत? कीनिनिहारकेँ जे जरूरति रहलै ओ मांग करैए। मलकारकेँ जेते जल्दी घी बिकाएत
ओते पहिने ने काजसँ छुटकारा भेटत। जखन सभ अपने लाभक रोजगार करैए तखन मलकारेकेँ किछु
कहब उचित हएत। लिखौतीए जासूसीमे ने कोनो कारखानासँ लाखक माल सैकड़ा बनैए आ
सैकड़ा-लााख बनैए। भलहिं बीचमे इन्कम-टैक्सक जे करामात होउ। एहेन जासूसी लुटनी
भौजी कहियो ने केलनि आ ने अखनो करै छथि। ओना केतबो माहिर लुटनी भौजी किएक ने
बूझल जाथि मुदा सभ घरक जासूसी करैमे खिलैच जाइ छथि। जे पुरुख कोट-कचहरीक गप
अपन जनानाकेँ कहि दइ छथिन। ओइ बुझैमे लुटनी भौजीकेँ बेसी भाङठ नै होइ छन्हि
मुदा जइ घरक जनानाकेँ अपन घरक बात कतए बाजी, कते बाजी,
कतए नै बाजी इत्यादिक ज्ञान छन्हि, ओइ घरक
भाँज बुझैमे भौजी हारि जाइ छथि। जराएल मन भौजीक रहबे करनि। कंठ फाड़ि दोहरी
अबाजमे प्रश्न दोहरबैत बजली-
“हमरा बातपर कान किअए ने दइ छी जे
मने-मन गुड़-चाउर फँकै छी।”
जहिना आमक डारिकेँ दोहरी दोम पघिलल, घुलल आ कठगर तीनूकेँ झखबए लगैए तहिना धीरू भैयाकेँ लुटनी भौजीक बात सुनि
भेलनि। मुदा मन तँ पहिने गंगा संकल्पकेँ जपैत रहनि जे सासु-पुतोहुक झगड़ाक फरिछोटमे
नै पड़ब। ई कि कोनो झगड़ा छी। सोल्हन्नी रगड़ा छी। ने तँ वएह बेटी हँसी-खुशीसँ
माएक घर लक्ष्मी बनि बीस बर्ख बितबै छथि आ सासुर अबिते सासु चुड़ैल बनबए लगै
छन्हि। एकरा रग्गड़ नै कहब तँ की कहब। सोझ बात अछि, परिवारक
कोनो काज करैसँ पहिने सासु पुतोहुसँ पूछि लेथुन जे कनियाँ ई काज अहाँ नैहरमे
केना करै छेलौं। दुइए रंगक जवाब भेटत, या तँ नै कएल अछि वा
केलहा ढंग कहि देब। कारणो अछि जे एक्के मिथिलांचलक बीच क्षेत्र-क्षेत्रक विन्यासो
बनबैक आ बाजबोक आ पावनियोँ-तिहारक संग गीतो-नादक रूप लगल-अलग अछि। तइले जे
सासु भागलपुरक चलनिकेँ अधला आ मधुबनीकेँ नीक कहथि, कते उचित
हएत। गाम-गामक बीच ढेरो रंगक खाधि बनल अछि। जे खान-पीन, ओढ़ब-पहिरब,
बाजब-भूकबसँ लऽ कऽ गीत-नाद, विधि-बेवहार धरिमे
पसरल अछि, तैठाम...।
एक
तँ ओहिना धीरू भैयाक मन रस्ताक चालिसँ असोथकित रहनि,
तैपर लुटनी भौजी आरो नम्हर-नम्हर चेका काटि-काटि लादैत रहनि। धीरू भैयाक मन
गवाही दैत कहलकनि जे नीक हएत लुटनीए भौजी किअए ने हमर बेथा बुझथि। सभकेँ
अपन-अपन बेक्तिगतो आ समाजिको किछु समस्या होइ छै। मुदा से लुटनी भौजी मानथि
तखन ने, ओ तँ अपने ताले बेताल छथि। बेतालो किअए ने रहती।
मनमे ओहिना छोटकी पुतोहुक बात नचैत रहनि जे ‘आब हिनकर
भानस नै करबनि। अपन कइए कऽ खथु वा नै खथु हमरा कोनो मतलब नै।’ मुदा से मन मानैले तैयारे ने होन्हि। सासु-पुतोहु दू पक्ष भेलौं जौं
दुनू पक्षक बीच सोझहा-सोझही किछु टक्कर हएत तखन आगूक रस्ता किम्हर बनत। या तँ
एक गोटे पटका खसि पड़ए, या तँ दुनू दिससँ तेहेन देवाल ठाढ़
भऽ जाएत जे रस्ते रोका जाएत। तूफानी धाराकेँ सेहो रोकल जा सकैए, ओना धार बनब, पहाड़ ढाहब धिया-पुताक खेल नै जे
साधन छै ओ बिनु अपनौने थोड़े हएत। केतौ बान्ह बन्हैक जरूरत होइ छै तँ केतौ
छोट-छोट नासी-नहर बना पानिक वेगकेँ कम करैत रोकल जा सकै छै। तँए नीक हएत जे एक दिस
भौजीकेँ चाहो-पानक आग्रह करियनि आ दोसर दिस पहिलुका पुतोहुक चर्च ठाढ़ केने मन
ससरबे करतनि तइसँ तम-तमी कमतनि तखने जान बँचत। झगड़ो-झगड़ा सन रहए तखन ने। ओहन
झगड़ा जेकरा हजारो ठाम गीरह-गाँठ पड़ल छै तैठाम तँ न्यायालय लेल बेसी उचित यएह
ने हएत जे दुनू पक्ष अपनेमे मुँहमिलानी कऽ न्यायमूर्तिसँ हस्ताक्षर करबा लिअए।
जेठकी बेटीकेँ धीरू भैया कहलखिन-
“बुच्ची, कनी भौजीओकेँ चाह पीआ दहुन आ
हमरो पियाबह। बड़ीकालसँ चाह पीअक मन होइए।”
धीरू भैयाक जाल सुतरलनि। ओना घुमौआ जाल नहियेँ रहनि,
मुदा तैयो चाह हाथमे लइते लुटनी भौजीक मुँह टुसकिएलनि। मुँहक टुसकी देख धीरू
भैया टिपलनि-
“पहिलुका पुतोहुक घरदेखी ओहिना मन अछि भौजी। अहाँ बिसरि
गेलिऐ?”
सह पाबि लुटनी भौजीक मन तेसर पुतोहुकेँ छोड़ि पहिलुकाकेँ
झोंट लपकलक। बजली-
“अपन केलहा काज लोक वएह ने बिसरैए आकि बिसरए चाहैए जे अधला
रहै छै, मुदा नीक केना बिसरि जाएत। अहाँ तँ ओइ काजमे अगुए
रही, कहू जे कोन धरानी पुतोहुकेँ घर अनने रही।”
लुटनी भौजीक दोहरी पंच बनिते धीरू भैया कहलखिन-
“ओना मुँहपर केकरो बड़ाइ आकि छोटाइ चटुकारी भेल मुदा नीक कि
अधला बजलो नै जाए सेहो तँ नीक नहियेँ हएत। केतौ अधलाकेँ नीक दबतै तँ केतौ नीककेँ
अधला दबतै। एहने बात अखन उठि गेल अछि। जे समाङ वा कुटुम घर छोड़ि परदेश जा घर
बना लेलनि, पैघ बनि गेला। जौं कोनो काज-पीहानीमे भाग लइले
नोत-हकार देबनि तखन जौं अबै-जाइक गाड़ी-बस, जहाजक भाड़ा-किराया
नै देबनि तँ कि हुनका मान-मर्जापर नै पड़तनि। मुदा तइ संग ईहो प्रश्न तँ जोड़ले
अछि जे जइ पेटक खातिर गामसँ हजारो कोस दूर भगलौं ओइ धरती धारण केनिहारकेँ नै
परेखि पाबी। खैर जे होउ...।”
मुस्की दैत धीरू भैया पुन: बजला-
“मुदा ओ बात हम कहियो ने अहाँक बिसरब।”
‘बिसरब’ सुनि लुटनी भौजी अन्हरोखमे
फुलाइबला फूल जकाँ हलसि कऽ खिलैत पुछलखिन-
“कोन बात कहलिऐ बौआ?”
“वएह-वएह! अहाँ बिसरि गेलिऐ?”
“एँह, कि कहब काजक तेहेन ओझराैठ होइ छै
जे कोन बात लोक मोन राखत आ कोन बात नै मन राखत। काजो करैत-करैत कखनो काल मन हरा
जाइ छै किने।”
सिमसिमाएल लुटनी भौजीक मन देख धीरू भैयाक मन सेहो थीर
भेलनि। बजला-
“पहिल बेटाक घरदेखीमे जे अहाँ सभकेँ बर-बरी खुऔने रहियनि, तही दिन ने बेटीबला सभसँ कहबा नेने रहियनि ने ‘एते
रंगक बर-बरी हम नै खुआ पाएब।”
जहिना हौहैठ कलकैल कुरियबै काल सुआस पड़ै छै तहिना धीरू
भैयाक बात सुनि लुटनी भौजीकेँ पड़ए लगलनि बजली-
“कोन परगनाक बेटी हमरासँ लूड़िगर अछि,
सात-परगनाक बर-बरी बनबैक लूड़ि ऐ देहमे गहना जकाँ सजा कऽ रखने छी।”
बजैत-बजैत लुटनी भौजी झोंक दैत झोंकली-
“अखुनका लोक कहत जे हम बड़ लूड़िगर छी, चलह
ते अखनो हमरा सेने भानसमे!”
चुटकी लैत धीरू भैया कहलखिन-
“यएह बात भरिसक छोटकीओ पुतोहु बूझि गेली, तँए भानस करब छोड़ि देलनि।”
जहिना
लुटनी भौजीक सनक आगू ससरल रहनि धीरू भैयाक बात सुनि तहिना ढील भऽ गेलनि। पुन:
पहुलके पुतोहुक चर्च उठबैत बजली-
“ओहो पुतोहु कि कोनो अधला छथि, मुदा ई
दोख तँ छन्हिहेँ ने जे जइ घरमे थेहगर सासु रहती ओइ घरक जुइत पुतोहुक हाथमे केना
जाएत। बेटा बेटी परिवारमे होइ छै। आनक बेटी आनक बेटीक संग केहेन बेवहार राखत,
ई बात तँ माइए-बाप ने बूझि सकैए आकि कनियाँ-मनियाँ।”
बजैत-बजैत लुटनी भौजीक मन चढ़लनि। धीरू भैया कहलखिन-
“देखू, ओइ पनचैतीमे बेसी दोख अहींक रहए।
पुतोहु जकाँ कहियो जेठकी पुतोहुकेँ नै बुझलिऐ।”
मन पाड़ैत लुटनी भौजी बजली-
“देखिऔ बौआ, जेते दोखी अहाँ बनबै छी तेते
नै छी। कनी-मनी दोख केतौ भऽ गेल होइ से भऽ सकैए मुदा जेते बुझै छी तेते नै छी।”
“केना नै रहिऐ। देखै छेलौं जे चिचिया-चिचिया पुतोहुकेँ
सरापै छेलिऐ आ कहै छी जे केना केलिऐ।”
“ऐमे हम की दोखी भेलौं?”
“ऐमे अहाँ ई दोखी भेलिऐ जे एक तँ ओहुना बेटी नैहरक मुँह पौतीमे
बन्न कऽ लइए, तैपर जे सासु साँढ़-पारा जकाँ ढेकरि-ढेकरि
टोकारा देथिन तँ कि ओ पशु-मुँह कते दिन बरदास करत। अहींक जे पुतोहु छथि, किअए ने बेटी जकाँ चुचकारि कऽ गप करै छेलौं। जे अनठिया माल-जाल जकाँ
ढूसि लइ छेलिऐ।”
अपन तर्क कमजोर देखि लुटनी भैजी छछलैत बजली-
“बौआ, ऐमे दोसर भाँज रहै जे हमहूँ नै
बजलौं।”
चुम्मक जकाँ जेते धीरू भैया लुटनी भौजीकेँ पकड़ए चाहथि
तेते लुटनी भौजी, जहिना लोहामे आन-आन द्रव्य मिलौलासँ
चुम्मकीय शक्ति कमजोर होइ छै तहिना आन-आन बात जोड़ए लगली। धीरू भैयाक मन गबाही
देलकनि। बजला-
“कथी दोसर भाँज रहए बाजू। अखने कि भेल, आबो
तँ बूझब ने?”
धीरू भैयाक प्रश्न सुनि लुटनी भौजीक मन धकमकेलनि। मनक एक
पक्षक कहब रहनि जे घरक कोनो बात छिपा कऽ किअए राखब। जखनि समाजक एकटा खुट्टा
हमहूँ छिऐ तखनि गराड़केँ किअए चोरा कऽ राखब! मुदा दोसर पक्षक कहब
रहनि जे पसीना चुबौल काज लोक लग बजैमे हर्ज नै। पसीनाक धार आनोक-आन देखैए। मुदा
बिनु पसीना चुबौल काजक आमदनी बजलासँ केहेन हएत? किन्तु
डारिक चुकल बानर जहिना अपनाकेँ मरले बुझैए तहिना मनमे अबिते फरकि कऽ लुटनी
भौजी बजली-
“अहाँ सभ जे पंचैतीमे जाइ छिऐ तँ झगड़ाकेँ उनटा-पुनटा कऽ नै
देखै छिऐ। जखन उनटा-पुनटा कऽ देखबै तखने ने सुपत बात बाजल हएत।”
जइ
आवेशमे लुटनी भौजी बजली ओइ आवेशकेँ धीरू भैया सूखल पछिया हवा जकाँ विर्ड़ो
बुझलनि। दस-बीस मिनटक खेल, भलहिं घर-दुआरक कोन बात जे
मोटगर-मोटगर गाछो किअए ने उखाड़ि दिअए...। अपनाकेँ समटैत धीरू भैया बजला-
“आबो कि भेल, बाजू। अखनि तँ दुइए गोरे
छी, कोनो बात झाँपि-तोपि नै राखू। जौं पनचैतीमे इशारोसँ
आएल हएत आ ओइपर पंचक धियान नै गेल हेतनि, तैठाम पंच दोखी।
मुदा जैठाम काजक कोनो गपे ने उठै, तैठाम तँ घरबैए दोखी।
छातीपर हाथ राखि बाजू।”
धीरू
भैयाक जिज्ञासा पाबि लुटनी भौजी सहमि गेली। सहमैक कारण भेलनि परिवारक अर्थविन्दु
केना दोसर लग बाजब। अखनि धरि तँ आबिए रहल अछि जे अपन मेन्टेन करैले भुखलो पेट
बाबरी उनटा मुँहमे पान फुलबैत चलिते अछि। जहिना बिनु गुनाक रिंच धीरू भैया लगा
खोलए चाहै छथि तहिना लुटनी भौजी दालि तँ बाजथि मुदा राहड़ि, कि खेसारी, से छिपबैमे माहिर। बजली-
“मन अछि किने जे अहूँ रस्तेपरसँ सुनैत रहिऐ।”
“नै मन अछि। कनी मन पाड़ि दिअ।”
सह पाबि लुटनी भौजी छड़पि बजली-
“अहीं सन-सन बिसराह पंच न्यायालयमे अपन गवाही बदलि दइ छै।”
छिड़िआएल लुटनी भौजीकेँ देख धीरू भैया कहलखिन-
“सुनू, जे गप करै छी तेकरा पहिने मुड़नसँ
सराध धरि विचार कऽ लिअ तखन दोसर बात चालब। अच्छा, ओइ दिनका
मन पाड़ि दिअ जइ दिनक नाआें कहै छी।”
जाल सुतरैत देख लुटनी भौजी टुसिआइत बजली-
“सुनने रहिऐ ने जेठकी पुतोहु बाजल रहए। ई केहेन भेल जे एक शीशी
लोहासव भाए दऽ गेलै तेकर उपराग दिअए, से एहेन होइ। कहै कि
नै जे नैहरसँ दबाइ-दारू नै अबितए तँ कहिया ने मरि गेल रहिताैं।”
“नै मन पड़ैए। कनी सरिआ कऽ मन पाड़ि दिअ।”
जहिना
खिस्सकरकेँ सुनिनिहार भेटिते मन खुशी भऽ जाइ छै तहिना पुतोहुक पितमरी ओढ़ि
लुटनी भौजी बजली-
“अहींकेँ पुछै छी जे एकटा लोहासवक शीशीकेँ केते दाम हेतै। बड़े
हेतै तँ एक सए रूपैआ। एक दिनक एक गोरेक खेनाइ केते होइ छै। से जोड़ि लिअ। तखन
मिला कऽ देखिऔ जे तीस दिनक खर्चा जोड़लक तेकर कोनो मोजरे ने आ एक शीशी लोहासव
जोड़िनिहारक ढोल पीटए, से अहींकेँ बरदास हएत?”
धीरू भैया-
“बरदास हुअए आकि नै हुअए, मुदा जे परिवार
तीस दिनक खर्च जोड़ैए तइ परिवारमे एक शीशी दबाइए किअए बाहरसँ औत। मुदा नैहरक
देल वस्तुकेँ बेसी आ सासुरकेँ कम कहब केहेन हएत। होइ किअए अछि, होइए ऐ दुआरे जे नैहरक सम्पतिक नाओंपर परिवारमे चोरि पनपैए। तँए किअए
ने सम्मिलित परिवारक बीच बाहरक सभ वस्तु, सहबक आँखिक
सोझहा आबि जाउ। जखन परिवार सबहक छिऐ तँ परिवारक वस्तुओ ने सबहक भेल?”
बोहियाइत धीरू भैयाकेँ देख बीचेमे लुटनी भौजी टोकलकनि-
“एना नै हएत। जखन अहूँ सुनए चाहै छी आ हमहूँ कहैए लेल एलौं तखनि
शुकचेनसँ सुनिए लिऔ।”
कहि लुटनी भौजी चौकीपर पल्था जमा बैसली।
भौजीक निश्चिन्ती देख धीरू भैया बूझि गेला जे पेटमरूक
घरमे दुपहरिया सिदहा रहने भिनसुरका उखड़ाहामे निश्चिन्ती आबिए जाइ छै। तहिना
भरिसक भेलनि अछि। मुदा हमहूँ तँ आब अपनाकेँ पहिलुका जकाँ नहियेँ बुझै छी।
सबहक झगड़ा हमरे छी से बुझै छेलौं, मुदा गंगा डूम देला
पछाति एते तँ भेल जे सभ झगड़ा बूझब अपन छी। झगड़ा तँ झगड़ौआक छिऐ। जखन भौजी आशा
लगा कहए एली तँ पनचैती करए नै जाएब, मुदा चलैक रास्तामे जतए
जे गीरह-गेठी छै तेकरा ताकि नै बेराएब सेहो तँ नीक नहियेँ भेल। जहिना माघक सिताएल
कुत्ताकेँ छाउरक ढेरीपर बैसल देख उकट्ठी छाउरबला, लोटो भरि
पानि ऊपर उझैल दइ छै तहिना धीरू भैया भौजीपर उझलैत बेटीकेँ कहलखिन-
“बुच्ची, बहू दिन भऽ गेल लुटनी भौजीक
संग बैस खेना, तँए पहिने जलखै लाबह। पछाति कलौऔ खुअबिहअ।”
धीरू भैयाक आग्रह सुनिते लुटनी भौजीकेँ पछिला एकटा घटना
मन पड़लनि। घटना मन पड़िते कनबात बिसरि लुटनी भौजीकेँ धीरू भैयाक बात अनसून
हुअए लगलनि। जेकर फल भेलनि जे विचारमे जबरदास धक्का लगलनि। जे पाछू बुझलखिन।
मन पड़लनि ओ घटना जइमे लुटनी भौजी पार्टीक पंच बनि पनचैतीमे गेली। जैठाम बूझि
नै पेली जे ई जगह केहेन छै। गाम-गामक चालि-ढालि भिन्न-भिन्न छै। जइसँ गाम-गामक
जगहो चोटाह भऽ गेल छै। कोनो गामक बेसी लोकक हाथमे किताब रहै छै तँ कोनो गामक बेसी
लोकक हाथमे चुटपुटियासँ नमहरका हथियार रहै छै। कोनो गामक बेसी लोकक हाथमे खेलक
सामग्री रहै छै तँ कोनो गाममे हँसुआ-खुरपी-कोदारि, कोनो गामक बेसी
लोकक हाथमे रिंच-हथौरी, पेंचकश रहै छै तँ कोनो गाममे
एजेंसीक फार्म-जिल्द।
गपक हलहलीमे लुटनी भौजीकेँ शर्बतमे बीख
मिला देने रहनि। संयोग नीक रहलनि जे लोकक बीच रहथि,
उठा-पुठा कऽ डॉक्टर लग जा जान बचौलकनि। तही दिन लुटनी भौजी कान धऽ लेलनि जे
जगह देख किछु करक चाही। मुदा लुटनी भौजीक भक्क तखनि खुजलनि जखनि धीरू भैया
दोहरा कऽ आग्रह केलकनि-
“पहिने किछु खाइए लेब तखन गप-सप्प
हेतै।”
‘खेनाइ’ सुनि
लुटनी भौजी चमैक बजली-
“खाइ-पीबैक अरसट्ठा छोड़ू। गपेमे कनी
तेजी आनि लिअ। अखनि खाइ बेरो ने भेल अछि। अहुना काज-उदममे कनी-मनी अबेर-सबेर
भइए जाइ छै।”
अपन जाल सुतरल देखि धीरू भैयाक मन असथिर भेलनि जे जहिना
गोनू झाक बिलाइ दूध देखि भागै तहिना खेनाइक नाओंपर लुटनी भौजीकेँ भगा सकै छी।
मन थीर होइते धीरू भैया कहलखिन-
“अहीं तेजीओक बात कहै छी आ अनठेबो करै छी?”
“नै-नै, अनठबै कहाँ छी। एकटा ओझड़ी रहए
तखनि ने, तहूमे तेहेन-तेहेन भत्ता सभ धेने अछि जे केकर
मुँह केम्हर छै आ केकर नाङरि केम्हर छै जे बतिया जकाँ निहारि-निहारि ने
देखए पड़ैए। ई तँ नै जे घेरा-झुमनीक बीआ जकाँ रोपैकाल केकरो मुड़ी अकास दिस आ
केकरो पताल दिसकेँ दऽ दिअौ आ जनमै काल जे पछुआए ओकरा भोरेसँ गरिआबी।”
जहिना
कथाकार लोकनिकेँ सालक किछु मास विषैए खेजैमे राजगीर चलि जाइ छन्हि तहिना
लुटनी भौजीक कथा हराइत देख धीरू भैयाक हजार नम्बर बिजली बौल जकाँ भुक्क दऽ मनमे
उठलनि, जहिना शिकारी जालक एकटा सूत पकड़ि सौंसे जाल खोलि
लइए, तहिना तँ गपे-गपमे झगड़ोक रग्गड़ पकड़ि खोलल जा सकै
छै। बजला-
“जएह सोझहामे पड़ै तेकरे अन्है जकाँ किम्हरोसँ मुट्ठीएने आउ।
अपने ने देखबै जे अगिला जनममे कोन साँप हएत।”
धीरू भैयाक सह पाबि लुटनी भौजी समधि-समधिन दिस छड़पैत
बजली-
“कहू तँ एहेन बात अहींकेँ बरदास हएत?”
बिनु मुड़ीक बात सुनि धीरू भैया अकचकेला। कालीए ने अन्हरिया
राति छी। जिनकर जिह्वा लपकि-लपकि दुष्ट नाश करै छन्हि। मुस्की दैत
भौजीकेँ टुसकियबैत कहलखिन-
“एना झाँपि-तोपि बजने काज नै चलत। उघारि-उघारि बाजू।”
सह पाबि सहटैत लुटनी भौजी आँखि-कान, मुँह-नाक आ दहिना हाथक पाँचो ओंगरी छिड़ियबैत बजली-
“घरक बात छी आनठाम बजैमे लाज होइए मुदा अहाँ तँ जिनगी भरिक
संगी छी, बारह-बजे दिन आकि बारह बजे राति संगे लोकक बीच
रहलौं, दुनू गोरेक तीत-मीठ दुनू गोरे जनै छी। तँए कहै छी।
कहू जे ई केहेन बात सदिखन जेठकी कहै छेलए जे हमरा माएक पएर धोनो जकाँ हिनकर छीछा-बीछा
नै छन्हि।”
लुटनी भौजीक बात सुनि धीरू भैया पुछलखिन-
“ऐमे अहाँक कोन लखराज-बह्मोत्तर चलि गेल। जे बात पुतोहुकेँ
माए-बापक सिखौल मन नै रहलनि। जौं मन रहितनि तँ विचारि कऽ ने बजितथि जे जखन
दुनू समधीनक बीच हम बेटी-पुतोहु दुनू भेलौं, तखन हमरा लिऐ
दुनू ने एक्के रंग। एक जिनगीक पूर्ब पक्ष आ दोसर उत्तर पक्ष। तइले एते अहीं किअए
आमील पीने छी?”
मीठगर बात रहितो लुटनी भौजीकेँ अमताइन लगलनि। मन गबाही
दइले तैयार भेलनि जे कोनो बौस रसगुणसँ खट्टा होइए मुदा जे रसगुणसँ खट्टा नहियोँ
होइए ओहो बाइस-तेबाइस भेने तँ खटाइए जाइए। जौं से नै होइए तँ दहीक सुआद खट्टा तँ
नै छिऐ मुदा चीनीक काज किअए पड़ै छै। पेरासुट जकाँ मजगूती लुटनी भौजीक मुँहकेँ
धकेल खोललकनि-
“अच्छा अहीं कहू तँ एके विद्यार्थी कौलेजमे प्रोफेसरसँ पढ़ैए,
हाइ स्कूलमे उच्च शिक्षकसँ तइसँ कम मिड्ल स्कूल आ सभसँ पहिने
अपना परिवारक भाए-बापक संग अगुआएल भाए-बहिनसँ सेहो पढ़ैए, तइमे
के कम श्रेष्ठ के श्रेष्ठ आ के बेसी श्रेष्ट भेल, से पहिने
बुझा दिअ।”
लुटनी भौजीक प्रश्न सुनि धीरू भैया टेढ़ रस्तापर जहिना
साइकिलक मुँह घुमौल जाइ छै तहिना भौजीक मुँह घुमाएब बुझलनि। तेहेन नेतागिरीबला
सबाल पटकए चाहै छथि जे अनेरे दिनक-दिन मासक-मास खाइबला अछि। मुदा आँखि-मुँहक
चढ़ती देख अपनाकेँ चढ़बैत बजला-
“देखू, अखनि धरि नै कहने छेलौं मुदा जखन
गप-पर-गप उठैए तखनि कहिए दइ छी।”
हराएल
बौस भेटैक संभावना देख जहिना जिज्ञासा जगैत तहिना जिज्ञासु लुटनी भौजी बजली-
“मनक बात जे चोरा कऽ रखैए ओ चोरे भेल। अखनि धरि अहूँ सएह
भेलौं।”
लुटनी भौजीक तीनकमियाँ बंशी धीरू भैयाकेँ लगलनि जरूर मुदा
जीहमे नै कातक गलफरमे झिट्टा मारने रहनि। जे कनीमनी धाउ भेने तँ छुट्टियो जाइ
छै। मुदा अमती काँट निकालैले बगूर आकि बेलक काँटक जरूरति पड़िते अछि। पुछलखिन-
“कते दिन अहाँक जेठकी पुतोहु कहलनि जे सासु-सासु जकाँ हुअए
तखन ने, बुढ़िया तेहेन लुपकाहि छथि जे भेल भानसपर चुल्हि
गरमे रहै छन्हि, केम्हरोसँ एकटा करैला, तँ केम्हरोसँ एकटा झुमनी नेने औती आ हाँइ-हाँइ कि दू-तीनटा टुकड़ी तड़ि
लेती। तड़ै छथि तइले दुख नै होइए मुदा तेहन अपसोगारथी छथि जे आगूमे बैसल मुँह
तकैत रहब, मुदा एक टुकड़ी देती नै।”
कोठीक
मुँहसँ जहिना धान-चाउर भुभुआ खसैए तहिना लुटनी भौजी भुभुएली-
“बौआ, पेटक बात बजै छी। हमरा एक खढ़ इच्छा
नै हुअए जे जेठकी साँझी रहै। तीनिटा बेटा अछि तीनिटा पुतोहु हएत। अहीं कहू जे
तीन-तीन गोटे जइ घरक भनसिये भऽ जाएत तइ घरमे भानसक जोगार के करत। कनियेँ उच्छन्नर
देने भीन भेल, अपन परिवारक भार उठौलक।”
“सम्मिलित परिवारक माने ई नै ने जे किछु गोटे कमेलौं बाँकी
सभ बैस खेलौं। सम्मिलित परिवारक माने सम्मिलित जिनगी होइ छै। तँए...।”
धीरू भैयाक बात सुनि लुटनी भौजी बजली-
“अखनि जाए दिअ।”
‘अखनि जाए दिअ’ बजिते लुटनी भौजीकेँ
धुक दऽ मन पड़लनि छोटकी पुतोहु। ओकरे कारनामा कहैले धीरू भैया ऐठाम आएल छी।
तखने धीरू भैया चड़ियबैत पुछलकनि-
“देखू, बेर-बेर एक्के घरक पनचैती केने घर
हेहरू भऽ जाइ छै। तँए जेते झगड़ा अछि से सभटा आइए सुनि लेब। बाजू, दोसर पुतोहु किअए परदेश चलि गेल?”
पहिलुका
पुतोहुक खेरहा ओराइते लुटनी भौजी खड़हीसँ निकलि परतीपर डण्ड-बैसकी करैत नढ़िया
जकाँ बजली-
“देखियौ बौआ, मझिली सोहरदे मने गेल। कहियो
झगड़ा-झाँटी नै भेल। ओना झगड़ा-झाँटी करए चाहितौं तँ दुनू साँझ होइतए मुदा अपने
परहेज करैत रहलौं।”
‘अपन परहेज’ सुनि धीरू भैया दोहरौलकनि-
“कि परहेज केलौं?”
“कि पुछै छी जेते करूतेल सात दिनमे खर्चा होइ छेलए तेते एक्के
दिनमे करै छेली। मुदा घरक बात बूझि केकरा कहितिऐ। लोक कहैत जे पुतोहुकेँ खाइओ
ले ने दइ छै।”
“अच्छा छोड़ू, भरि दिन अहाँ पुतोहुकेँ
नीक-निकुत खुअबिते रहलौं। परदेश किअए जाए देलिऐ। बेटा कमाइले गेल आकि घर-दुआर
बनबैले?”
धीरू भैयाक प्रश्न लुटनी भौजीक मनकेँ हौंर देलकनि। जहिना
छाँछीमे दूध, मक्खन आ पानि रेहीक बले संगे नचैत तहिना लुटनी भौजीक मन
नचलनि। बजली-
“बौआ, ओकर बापो शहरे-बजारमे परिवार राखि
बेटीकेँ पढ़ेबो केलक आ ट्रेंनिङो करा देलकै। ओतए ओ दुनू परानी नोकरी करत, कमाएत। ऐठाम कोन काज करैत, तँए विचारेसँ जाए देलिऐ।”
“जहिना दुनू जेठकी-छोटकी बेटा-पुतोहु घर छोड़ि चलि गेल तहिना
जौं तेसरो चलि जाए तखन कि करबै?”
धीरू
भैयाक प्रश्न लुटनी भौजीकेँ मरोड़ि देलकनि। चारू दिस नजरि दौगए लगलनि। मुदा,
जवाबक कोनो बाट नै देख पाशा पलटैत बजली-
“देखियौ बौआ, गण्डा हुअए आकि गाही,
दर्जन हुअए आकि सोरे, असल बेटा तँ दुइएटा ने
होइ छै। औरो -बीचलका- संग तँ कटा-कटी भइए गेल छै।”
‘कटा-कटी’ सुनि धीरू भैया प्रश्न उठौलनि-
“कि कटा-कटी भेल छै?”
धीरू
भैयाक प्रश्न सुनिते लुटनी भौजी मचियापर बैसल मचिबाह जकाँ मचमचबैत बजली-
“जेना कोइ बिलेँतसँ आबि कहै छै जे गामक किछु ने बूझल अछि
तहिना अनठा कऽ बजने नै हएत।”
लुटनी भौजीकेँ धकियबैत देख धीरू भैया बामा ठेहुनकेँ अरकबैत
झमाड़ि बजला-
“अच्छा बाजू, कि कटा-कटी भेल छै?”
धीरू भैयाक आग्रह सुनि लुटनी भौजी अगुआ जकाँ अगराइत बजली-
“अहाँकेँ नै बूझल अछि जे जेकरा चारि या पाँचटा बेटा रहै छै,
ओइमे बीचला बिनु किछु केनौं पाक-साफ रहैए, मुदा
से जेठका छोटकाकेँ समाज बनए देत?”
लुटनी भोजीक प्रश्न सुनि धीरू भैया बौलकेँ आगु बढ़बैत गोलकीमे
सरिआ कऽ फेकलनि-
“अहाँ मने बीचला जेते बेटा भेल ओ बेटा भेने ने कएल?”
दुनू हाथसँ गोली-बौलकेँ पकड़ि जहिना गोल होइसँ बँचा लइए
तहिना लुटनी भौजी बजली-
“बेटा भेबो कएल नहियोँ भेल। रीति-रेबाजकेँ मानबै तँ नै भेल,
अपन बेटत्व बुझबै तँ जहिना एकटासँ छोट अछि तँ दोसरसँ नम्हरो तँ
अछिए किने।”
लुटनी भौजीक बात सुनि दोसर दिस मुड़ैत धीरू भैया बजला-
“एहनो बेटा -बीचला- तँ होइते छै जे जेठका-छोटकाक सीमा तोड़ि
माए-बापक सेवा करैत अपनाकेँ जेठका, मझिला, सझिला, छोटकाक पतियानीक बीच ठाढ़ भऽ जाइए।”
धीरू भैयाक प्रश्नक उत्तर नै पाबि लुटनी भौजी करोटिया
मारलनि-
“देखियौ, जेठका-छोटका नै कोनो बात भेल।
जौं से होइत तँ हजारक-हजार बेटाबला सगरकेँ कियो काज नै देलकनि। खाइओ बेर भेल
जाइए मुदा बात पछुआएले रहि गेल अछि।”
“अहाँ तँ अपने खापड़िक मकइ जकाँ कुदि-कुदि छिड़ियेबो करै छी
आ तीसी जकाँ चनचनेबो करै छी। बाजब कि फेर बौएबे करब।”
टिकासनपर बैसल घरछाड़ा जकाँ मठौठक खढ़-बत्ती अजमबैत अजमौनिहार
जकाँ लुटनी भौजी बजली-
“अहीं कहू जे ई केहेन भेल जे ठेँसगरि जकाँ बाजलि रहए।”
‘ठेँसगरि’ सुनि धीरू भैया टिपलनि-
“खाली टीकमे ककही चलौने बाबरी नै होइ छै। सरिआ कऽ बाजू जे
झगड़ाक जड़ि कि अछि?”
“झगड़ाक जड़ि कि रहत? अहाँ नै देखै छिऐ
जे घरसँ बलजोरी घिच-घिच स्त्रीगणक संग कि होइ छै, तैठाम
कहैए जे कमरा लऽ कऽ बिआह-मुड़नमे फोटो ग्राफी करब। तेकरा हम रोकबै नै। लुच्चा-लम्पटक
बरिआती भऽ गेल अछि आकि नीक लोकक अछि। ताड़ी-दारू पीब छौड़ा सभ नाच करैए तैठाम
इज्जत-आवरू लोक अपने नै बचाएत तँ आन गोरे लेतै कि बचौतै।”
लुटनी भौजीक बात सुनि धीरू भैया ठमकला। अपनाकेँ निरूत्तर
पाबि पुछलखिन-
“बीचमे तँ बेटो अछि तेकरा पहिने कि कहलिऐ?”
बेटाक नाओं सुनिते लुटनी भौजी चौकीपर सँ कूदि नीचा आबि
बजली-
“ओ तँ हिजरा छी हिजरा। ने मौगीए ने पुरूखे। बलिगोबिना। ओकरे
सहसँ तँ पुतोहुओ दूरि भेल अछि। ओइ िनर्लज्जाकेँ कथी कहबै?”
“तखन मुँह किअए तकैत रहै छी, दुनू हाथे
झोंटा पकड़ब से नै?”
“मन अपनो होइए मुदा फेर सोचै छी कहीं हाथा-वाँही भेल तँ ऐ
बुढ़ाड़ीमे मारि खाएब, नै जे झोंटा-झोंठौअलि भेल तँ ओकर
तड़गर केश छै गोटे-आधे उखड़तै मुदा अपन तँ पकलाहा गोट-गोट कऽ बीछा जाएत, तेकरो डर होइए किने? एकबेरक जौं पकलाहा केश रहैत तँ
ओते दुख नहियेँ होइतए मुदा समरथाइएसँ जे गोटि-पङरा शुरू भेल ओ आब सोलहन्नी भेल।”
‘डर’ सुनि धीरू भैया बजला-
“बेटा-पुतोहु दुनूकेँ कहि दिऔ, तुकपर
खाइले दिअए। ऐसँ बेसी आब कथीक जरूरति अछि। इन्दिरा अवासक घर भइए गेल, तेहेन-तेहेन स्वीटर, कम्मल, साड़ी
पुतोहुओ पठा दइए आ बड़ो-विदाइ तेते होइए जे लत्ता-कपड़ाक जरूरते ने अछि। तखन कि
चाही? ओना करैए वा नै करैए ई ओकर धर्म काज भेलै। जौं नहियोँ
करत तँ अहाँकेँ छोड़ि भगती से काज चलतनि।”
धीरू भैयाक बात सुनि लुटनी भौजीकेँ किछु हराएल बौस जेना
भेटलनि। पुछलखिन-
“नै बुझलौं जे कि कहलिऐ, नै बनतनि।”
गदगदाइत लुटनी भौजीक चैहरा देख धीरू भैया कहलखिन-
“जीता जीनगी अहिना होइ छै हेबै करतै। कहुना अहाँ माए भेलिऐ।
जीबैसँ मरै धरिक भार ओकरा छै। से जाबे नै पुरौत ताबे परतवाएक भागी रहत। तँए अहाँ
मुइलोपर बिसेबनि।”
मुइलिक
असरा देख लुटनी भौजीकेँ अपन ओछाइनिक जिनगी मनमे उठलनि। दबाइओ-दारू तँ करैए
पड़तै...।
धीरू भैया लुटनी भौजीक झगड़ा समापन केनौं ने रहथि आकि
लुटनी भौजीक छोटका बेटा-सोमना आबि रूआब झाड़ैत बाजल-
“काका, ऐ बुढ़ियाकेँ पुछियौ जे एहेन गप्पकरि
किअए अछि जे अपनो भूखे टटाइत हएत आ हमरो सभकेँ टटबैए।”
सोमनाकेँ सम्हारैत धीरू भैया बजला-
“पुरना गप-सप्प मन पड़ि गेल छेलै तँए देरी भऽ गेल।”
आँखिक इशारा लुटनी भौजीकेँ दैत सोमनाकेँ कहलखिन-
“माएकेँ अण्डा-तण्डा खुअबै छहक किने?”
सोमना- “की खुएबै, बुढ़िया
अपने हथकट्टू अछि।”
अागू-आगू
लुटनी भौजी आ पाछू-पाछू सोमना घरमुहाँ भेल। मुदा अमती काँटमे लुटनी भौजीक मन
ओझराइते रहनि, होन्हि जे अखन मुहेँ कान-तोपि दिऐ मुदा
फेर सोचथि, एक तँ अबेरक सगुन छी जौं तेकरा भङठाइए लेब तँ
अझुका दिने ओहिना रीब-रीबेमे चलि जाएत। तँए चुपे रहब नीक।
तहिना सोमनाक मनमे अपन तँ कम्मो-सम्म मुदा घरवालीक बात
कहैले आन गोटे लग किअए गेल, से तामस रहै। होइ जे लोक जौं नीक कहितए
तँ अखने चारिए थापरमे मुँह घूमा घर दिस कऽ दैतिऐ। मुदा एक तँ ओहिना समाजमे
अबाह छी तैपर जँ एहेन काज करब तँ आरो दोखी हएब। तँए चुपे रहब नीक।


text:
Monday, 25 January 2016
पद्य - १४३ - उड़ीस (बाल कविता)
उड़ीस (बाल कविता)
कमला माएकेँ कहियो ठकलन्हि गोनू बाबू ।
एक सए एक उड़ीसक, बलि देल गोनू बाबू ।।*१
बास ओकर पुरना पलंग, कुर्सी, चौकी आ खाटमे ।
रातिमे ओ चुटचुट काटए, दिन नुका रहैए फाटमे ।।
ओ मनुक्ख केर खून चूसि कऽ, अप्पन पेट भरैए ।
बदलामे कत’ रोगक संगहि, निन्नमे विघ्न करैए ।।*२
तेँ जल्दीसँ करी उपाए आ ओकरा झट उपटाबी ।
एहेन चौकी आ खाट पलंगकेँ, चट दऽ रौद लगाबी ।।*३
तोसक, कम्मल, सीरक, सुजनी सभकेँ रौद देखाबी ।
चद्दरि तकिया-खोल आदिकेँ, पानिमे दऽ खौलाबी ।।
गऽह - फाट चौकी - पलंग केर, छीटी उचित दबाई ।
बौआ - बुच्ची दूर रही, जँ छीटथि केओ दबाई ।।
तइयो जँ नञि बात बनए तँऽ अन्तिम करी प्रबन्ध ।
कमसँ कम छओ मास-बरष धरि, छोड़ू एहेन पलंग ।।*४
संकेत आ किछु रोचक तथ्य -
*१ - मिथिलाक प्रशिद्ध गोनू झाक खिस्सासँ उद्धृत ।
*२ - उड़ीस केर कटलासँ मनुक्खक रतुका निन्न तँऽ खड़ाब होइते अछि संग - संग त्वचा पर कटबाक निशान बनि जाइत अछि जे नोचए लगैत (ITCHING TENDENCY) अछि । नोचला पर (AFTER SCRATCHING) नऽह लगलासँ ओहि स्थानसभ पर घाओ आ द्वितीयक संक्रमणक (SECONDARY INFECTIONS) संभावना भऽ जाइत अछि । उड़ीसमे मनुक्खकेँ संक्रमित कए रोगग्रस्त करबाक क्षमता रखनिहार कम सँ कम २८ गोट परजीवी (PATHOGENS) पाओल जाइत अछि, जखनि कि एहि क्षेत्रमे एखन बहुत कम्मे काज भेल अछि ।
*३ - लकड़ीसँ बनल उपस्कर (फर्निचर) ओ बिछाओन आदिकेँ गर्म करब (तेज रौदमे आ जकरा सम्भव हो तकरा खौलैत पानिमे) आ सुखाएब सबसँ नीक घरेलू उपचार थिक । 45°C (113°F) पर एक घण्टा राखब वा -17°C (01°F) पर दू घण्टा राखब उड़ीसकेँ पुर्णतः समाप्त कऽ दैत अछि । पहिल तरीका अपनासभ दिशि गर्मीमे आ दोसर तरीका पहाड़क क्षेत्रमे सर्दीमे बेस प्रभावकारी अछि । जँ 50°°C (122°F) केर तापमान प्राप्त कएल जा सकए फर्निचर ओकरा सहन कऽ सकए तऽ मात्र दू मिनटमे पूरा उड़ीस उपटि जाइछ । चद्दरि आ वस्त्र आदिसँ उड़ीस उपटएबाक लेल आयरनक उपयोग कएल जा सकैछ । चुँकी रौदमे देला पर लकड़ीसँ बनल उपस्करक गऽह आ फाटमे उड़ीस नुका कऽ बचि जाइत अछि, तेँ ओहि ठामसँ ओकरा निकालबाक लेल उचित दबाई केँ गऽह आ फाटसभमे छीटलासँ ई विधि बेशी प्रभावकारी सिद्ध होइछ । दबाई छिटबाक काज घरक कोनो पैघ आ बुझनुक सदस्य सावधानीपुर्वक करैत छथि कारण ई दबाई मनुक्खक साँस द्वारा या मूँह आ आँखिमे पड़लासँ मनुष्यक स्वास्थ्यकेँ सेहो गम्भीर हानि पहुँचा सकैत अछि । धियापुताकेँ एहि काजसँ दूर रहबाक चाही आ अनेरो हुलुक-बुलुक नञि करबाक चाही । कोनहु दुर्घटना भेला पर सीधे यथासिघ्र चिकित्सककेँ देखएबाक चाही ।
*४ - उड़ीस बिना किछु खएने - पिउने 100 सँ 300 दिन धरि रहि सकैत अछि । ई अवधि वातावरणक तापमान पर निर्भर करैछ । तेँ कोनहु खुला जगह पर बिना उपयोगक छओ महीना वा एक वर्ष धरि उड़ीस लागल लकड़ीक उपस्करकेँ छोड़ि देलासँ सेहो उड़ीसकेँ उपटाओल जा सकैछ ।
मैथिली पाक्षिक इण्टरनेट पत्रिका “विदेह” केर 194म अंक (15 जनबरी 2016) (वर्ष 9, मास 97, अंक 194) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
बीबीसी रेडियो जकां जर्मन रेडियो... डॉयचे वेले के रेडियो सेवा सेहो हिंदी मे अछि. अपन बिहार...मिथिला मे काफी सुनल सेहो जाएत अछि. ओना दिल्ली एनसीआर तरफ बीसीसी... डॉयचे वेले के प्रसारण ओतेक नीक नहि अछि. नीक सं सुनाए नहि दैत अछि. आब रेडियो सुनय के ओतेक मौका त नहि मिलैत रहैत अछि मुदा बीबीसी... डॉयचे वेले के इंटरनेट साइट पर जाएत रहय छी. दुनु साइट हरदम अपडेट होएत रहैत अछि. दुनु रेडियो मे हमर जान- पहचान के लोक सेहो काज करय छथि.
खबर...फीचर आओर दोसर चीज त इंटरनेट वाला साइट पर अछिए मुदा डॉयचे वेले के साइट पर एकटा नीक चीज ई अछि जे अहां समाचार पढ़य के संग- संग इनाम सेहो जीत सकय छी. एकर साइट पर अहां जाएब त राइट साइड मे लिखल अछि जीतिए शानदार इनाम. अहां ओकरा क्लिक क तरीका जानि लिअ. असल मे डॉयचे वेले के कोनो समाचार मे सवाल के निशान रहैत अछि ओहि मे एकटा कोड आओर तारीख लिखल रहैत अछि अहां के बस कोड आओर तारीख ओकरा मेल कs बताबय के अछि.
पहिल दिन नहि... दोसर दिन नहि... दू चारि दिन बात अहां जरूर कोनो नहि कोनो इनाम जीत सकय छी. हमरा सेहो एकटा डायरी... पेन...गुब्बारा मिलल इनाम मे. त बीच-बीच मे खाली समय मे मौका मिलय त इनाम जीतय क कोशिश सेहो कs लेल करु. साइट पर अहांक नाम सेहो विजेता के रुप मे देल जाएत. आओर सभ सं नीक बात ई अछि जे ई इनाम रवि के छो़ड़ि सभ दिन देल जाएत अछि. एहि लेल मौका सेहो बेसि रहैत अछि. Fropper.com - Indian Dating, Friendship, Romance


text:
ई कार्यक्रम दिल्लीक सामाजिक संस्था राग विराग एजुकेशनल एंड कल्चरल सोसाइटी क ओर सँ कएल गेल. कार्यक्रमक शुरूआत संतोष नागर जीक वायलिन वादनसँ भेल. एहि के बाद भेल छल यात्रा. पुनीता जीक कोरियोग्राफीमे भेल एहि नृत्य नाटिका राग भटियार... बागेश्वरी... दरबारीसँ होइत राज जोगसँ खत्म भेल. एहिमे सविता अधिकारी... साक्षी कुमार आओर सुलगना राय अपन नृत्यसँ मन मोहि लेलखिन्ह. एहि नृत्य नाटिका यात्राकेँ संगीत देलन्हि कासिफ खान.
उत्सवक आखिरमे युवा कलाकार अंशुमाला बिहारमे पावनि... त्योहार...खुशीक मौका पर गाबय जाए वाला गीत पेश कएलन्हि। एहिमे कजरी... जट-जटिन... शादी-विवाह आओर होली पर गाबय जाय वाला गीत छल. लोक नाटक वाला हिस्सामे जयशंकरजी खुशबू आओर वंदनाक संग 'जट-जटिन' प्रस्तुत कएलन्हि.


text:
पटना। 07 जुलाई। रेलवे टेंडर घोटाला म' लालू यादव समेत हुनकर सहयोगी सभक ठिकाना पर सीबीआई के छापामारी चारि अछि। भोरे सँ देश भरी म' 12 ठिकाना पर छापामारी चैल रहल हैं। ओतहि मुख्यमंत्री नीतीश कुमार राजगीर म' 'आराम' फरमा रहल छथि।
ओना नीतीश कुमार राजगीरे स' पूरा घटनाक्रम पर नजर बनेना छथि। जेडीयू नेता सभके सेहो खास निर्देश देल गेल अछि कि लालू यादव पर भ' रहल कार्रवाई ल'के कुनु बात नहि करबाक अछि। ओतहि नीतीश कुमार मुख्य सचिव, डीजीपी व गृह सचिव क' राजगीर बजौलैन्ह। एहि संगे सरकार के वरिष्ठ मंत्री सभ क' राजगीर बजाओल गेल। ओनाकि नीतीश कुमार दिस स' एखन धरी एहि मामला पर कुनु प्रतिक्रिया नहि आएल अछि।
एहीसे पहिने नीतीश कुमार लालू के खिलाफ कैको कार्रवाई के बाद चुप रहल छला। बेनामी संपत्ति के जखन मामला उजागर भेल छल तखन नीतीश कुमार जरूर कहने छला कि आरोपी सभक जांच होयबाक चाही। ओहिक बाद लालू परिवार के खिलाफ आयकर विभाग कार्रवाई शुरू केना छल।
सदिखन ई देखल गेल अछि कि लालू यादव जखन भी मुसीबत म' होयत छथि तेँ नीतीश कुमार हुनकर संग छोइस दैत छथि। नोटबंदी सँ ल'के राष्ट्रपति चुनाव धरी म' लालू यादव एनडीए के नीतिक विरोध केलनि। ऐहिक ठीक उलटा नीतीश कुमार एहि सभ मुद्दा पर केंद्र सरकार के संग छला।
लालू के खिलाफ कार्रवाई के बाद सियासी गलिया म' ई चर्चा जोर पर अछि कि नीतीश कुमार चुप किएक छथि। अगबे नीतीश नहि हुनकर पार्टी के तमाम दिग्गज नेता सेहो एहि मुद्दा पर चुप छथि। गौरतलब अछि कि राजनीति म' नीतीश कुमार के छवि साफ सुथरा अछि। खुद नीतीश लगातार भ्रष्टाचार के मुद्दा पर सवाल उठबैत रहल छला ऐना म' एहि मामला पर संग देबाक सवाले नहि उठैत अछि। किएक जे नीतीश कुमार राज्य म' कैको भ्रष्ट अधिकारि सभक खिलाफ कार्रवाई केना छथि।
बीजेपी सीबीआई कार्रवाई के बाद नीतीश कुमार पर दबाव बना रही अछि कि तेजस्वी यादव क' मंत्रिमंडल सँ बर्खास्त काएल जाए। ओनाकि जेडीयू के सूत्र बतौलनि कि एहि कार्रवाई के बाद महागठबंधन पर कुनू असर परै बला नहि अछि।
अपने क' बता दी सीबीआई एहि मामला म' लालू सहित आठ लोगक खिलाफ मामला दर्ज केना अछि। लालू यादव, राबड़ी देवी, तेजस्वी यादव, सरला गुप्ता, विजय कोचर, विनय कोचर, लारा प्रोजेक्ट्स व पीके गोयल समेत अज्ञात लोग सभके सीबीआई आरोपी बनेना अछि।


text:
जमुई। 07 नवम्बर। सरौन पंचायत अंतर्गत चरघरा गाम लग बनल पुल कोनो बड़का अनहोनी केँ नोत द' रहल अछि। एहि पुल पर कखनहुँ भ' सकैत अछि बड़का दुर्घटना, एहि पुल पर भगवान भरोसे चलैत छथि राहगीर।
प्राप्त खबैर केर मुताविक चरघरा गाम सँ चकाई गिरिडीह मुख्य मार्ग पर जेबाक लेल माटी - मोरम के कच्ची सड़क केर निर्माण 40 बरख पहिने पूर्व तत्कालीन सरौन पंचायत के मुखिया अंग्रेज राय द्वारा कराओल गेल छल। ओहि समय एहि पुल केर निर्माण सेहो भेल छल।
सड़क कालीकरण केर घरी ठेकेदार द्वारा पहिने सँ बनल एहि क्षतिग्रस्त पुल क' प्रधानमंत्री ग्राम सड़क योजना केर तहत लीपापोती क' देल गेल छल। आय पुलक हालत बदहाल अछि। ई पुल कोनो समय ध्वस्त भ' सकैत अछि, आओर कोनो बड़का दुर्घटना भ' सकैत अछि।


text:
213. भार
दुनू पक्ष आर्थिक रूपेँ कमजोर छल ।बियाहक मासे भरि बाद लड़काक बाबू आ लड़कीक बाबूमे घमासान तर्क-वितर्क शुरू भ' गेलै ।लड़काक बाबू समधिकेँ कहलनि-" सावन आबैसँ पहिने बिदागरी क' दियौन ।"
"रह' दियौ ने, एखन ओत' मोनो नै लागतै ।नव विवाह भेलैए, खेलै खेलाइक दिन छै एखन ।"
"ई त' केवल मोनक वहम छै ।मोन लागनि वा नै लागनि रहैक त' एतै ने छै ?"
"हँ से त' छैहे, मुदा सावनमे मधुश्रामनी होइ छै ।कने रमन-चमन होइ छै ।ई सब त' नैहरेमे नीक लागै छै ने ।"
"रमन-चमन करैसँ मतलब छै आकि पूजा करैसँ ? एतै पूजि लेथिन ।कोनो दिक्कत नै हेतै ।"
"यौ एखन पढ़ै छै ।ओत' जेतै त' ट्यूशन सब छूटि जेतै ।अहाँ त' बुझिते छी ने, इन्टर सबमे एक दिन ट्यूशन छुटलाक बाद आगू किछु समझ नै आबै छै ।"
"ओकर चिन्ता हमरो छै ने ।एत' कि ट्यूशन नै भेटै छै ? एतै ट्यूशन पकड़ा देबै ।"
"मुदा..."
"मुदा-तुदा किछ नै ।या त' बिदा क' दियौन आ नै जीवन भरि ओतै राखियौ ।कुटमैती आदमीक जरूरत पूरा करै लेल केने छलियै, कोनो मुँह देखै लेल नै ।"
समधिक एहि धमकीसँ लड़कीक बाबू मजबूर भ' गेलनि आ बिदागरी क' देलनि ।एक दिस नैहर, दोस्त आ पढाइ छुटि जेबाक कारणे पुतौह दुखी छलनि त' दोसर दिस मधुश्रामनीक भार दैक योग्य नै हेबाक कारणे बेइज्जत होइसँ बचि जेबाक लेल सासुरके खुशी छलनि ।


text:
मधुबनी सं चुनाव मैदान मे ठाड़ डॉ शकील अहमद के प्रचार लेल पंडौल पहुंचला पर राहुल गांधी के जोरदार स्वागत कएल गेलन्हि. सभा मे भारी भीड़ उमड़ल छल. राहुल गांधी लोक सं कांग्रेस के वोट देबय के आग्रह कएलथिन्ह. राहुल गांधी के कहनाय छलन्हि जे बिहार सरकार हर मोर्चा पर विफल साबित भेल अछि. कोसी बाढ़ि के दौरान सरकार लोक के राहत पहुंचाबय मे विफल रहल. लोक अखनो कष्ट मे रहि रहल छथि. बिहार हर दृष्टि सं दोसर राज्य सं पाछां अछि. बिहार मे रोजगार के अवसर नहिं रहला सं लोक के दोसर ठाम जाए पड़ैत छनि. ओ कहलथिन्ह जे अहां सभ केंद्र मे फेर सं कांग्रेस... यूपीए के सरकार बनाउ. देश राज्य तरक्की के रास्ता पर बढ़ैत रहत.
कांग्रेस महासचिव राहुल गांधी भने राज्य सरकार के जमि कs कोसलाह मुदा आरजेडी...एलजेपी के खिलाफ किछ नहिं बोललाह. लालू... पासवानजी भने हुनका खिलाफ अपन उम्मीदवार ठाड़ कएने छथिन्ह मुदा राहुल जी किछ बोलय सं बचलाह.


text:
खुफिया अलर्ट केँ चलते एनआइए, चंडीगढ़ एटीएस, मुंबई एटीएस व बंगाल एटीएस केर टीमक संगे - संग सीआइबी केर टीम सेहो पूरा मिथिलांचल पर पैनी नजरि राखने अछि। एहि सभ एजेंसि केर फाइल म' कैको एहेन उदाहरण अछि जाहिमेँ आतंकी हमला केर तार दरभंगा व मधुबनी सँ जुङल अछि।
हाल म' एनआइए केँ एक टीम दरभंगा, मधुबनी व भारत-नेपाल सीमा केर दौरा केना छल। जखन की दोसर टीम एखन जांच म' जुटल अछि। ओतहि गुरुवार दिन वर्धवान बम ब्लास्ट म' वांछित युसूफ मौलाना आ ओकर चारि सहयोगि सभक गिरफ्तारी के बाद बंगाल एटीएस केर नजरि सेहो एम्हर लागल अछि। स्थानीय पुलिस अधिकारि सभ एहि बारे म' चुप्पी साधने छैथ।
इंडियन मुजाहिद्दीन प्रमुख यासीन भटकल केर गिरफ्तारी के बाद आइएम केर दरभंगा कनेक्शन उजागर भेल छल। यासीन अहिठाम बहुतो दिन धरी रहल छल। जांच एजेंसि सभक दबाव केँ बाद ओ भागी क' नेपाल चल गेल छल।
भटकल केँ दाहिना हाथ मानल जाय बला समस्तीपुरक कल्याणपुर निवासी तहसीम अख्तर उर्फ मोनू संगठन म' युव सभ क' जोड़बाक काज करैत छैथ। मोनू दरभंगा म' पढ़ाई करैत छलाह। इये चकजोहरा निवासी मो. दानिस क' भटकल सँ मिलबेना छला।
इयो कहल जायत अछि कि दरभंगा, समस्तीपुर व मधुबनी म' जतेक संदिग्ध पकड़ाओल गेल सभक कनेक्शन लहेरियासराय थाना क्षेत्र स्थित एक उर्दू पुस्तकालय सँ अछि। सभ एतहि आबैत छल।